
**Pentatuku**



Nukuu

Somo la 11

Muhtasari wa Kitabu  
cha Kutoka

For videos, study guides and other resources, visit Thirdmill at thirdmill.org.

**© 2020 Third Millennium Ministries**

Haki zote zimehifadhiwa. Hairuhusiwi kuzalisha sehemu yoyote ile ya chapisho hili katika mtindo wowote (isipokuwa nukuu fupi kwa kusudi la mapitio, maoni, au taaluma) au kwa njia yoyote ile kwa kujipatia faida bila idhini ya mmiliki, Third Millennium Ministries, Inc., 316 Live Oaks Blvd., Casselberry, Florida 32707.

**Toleo la Kiingereza**

Isipokuwa imeoneshwa vinginevyo, Maandiko yote yamenukuliwa kutoka the HOLY BIBLE, NEW INTERNATIONAL VERSION. Toleo la © 1973, 1978, 1984, 2011 International Bible Society. Yametumika kwa idhini ya the Zondervan Bible Publishers.

**Toleo la Kiswahili**

Isipokuwa imeoneshwa vinginevyo, Maandiko yote yamenukuliwa kutoka The HOLY BIBLE IN KISWAHILI, UNION VERSION. PUBLISHED AS BIBLIA MAANDIKO MATAKATIFU. Toleo la © 1997, Bible Society of Tanzania.

**Kuhusu Thirdmill**

Hili ni shirika lililoanzishwa mnamo mwaka wa 1997. Thirdmill ni shirika la huduma ya Kiinjili ya Kikristo ambalo limejikita katika kutoa:

**Elimu ya Biblia. Kwa Ajili ya Ulimwengu. Bila Malipo.**

Lengo letu ni kutoa elimu ya Kikristo pasipo malipo kwa maelfu ya wachungaji na viongozi wa taasisi za Kikristo ulimwenguni kote. Mafunzo haya ni mahsusi kwa wachungaji ambao hawajapata mafunzo ya kutosha ya neno la Mungu yanayoendana na utumishi wao. Tunalifikia lengo hili kwa kuzalisha na kusambaza ulimwenguni kote mtaala wa seminari kwa njia mbalimbali za kimawasiliano kwa lugha ya Kiingereza, Kiarabu, Kimandarini, Kirusi, na Kihispania. Mtaala wetu unaendelea kutafasiriwa katika lugha nyingi mbalimbali kupitia washirika wetu katika huduma hii. Mtaala wetu unajumuisha picha za video, maelekezo yaliyochapishwa/nukuu, ambayo yote yanapatikana kwenye intaneti. Mtaala huu umeandaliwa ili uweze kutumiwa katika mashule, vikundi, na watu binafsi, kwa njia zote mbili; njia ya mtandao na katika jumuia ndogondogo za kujifunza Neno la Mungu.

Kwa miaka mingi, tumeandaa masomo na maudhui ya kiwango cha juu sana na kuyatoa kwa njia rahisi na kupunguza gharama za masomo. Waandishi na wahariri wetu ni wabobezi katika Theolojia. Pamoja na ukweli huo, wao pia ni wazungumzaji wa lugha husika. Masomo yetu yameandaliwa na wanazuoni waliobobea katika Theolojia, wakufunzi wa seminari, na wachungaji wa makanisa kutoka sehemu mbalimbali ulimwenguni. Pamoja na hayo, wabunifu wetu wa picha, wachoraji wa vielelezo na wazalishaji wa Makala wanafanya kazi zao kwa viwango vya juu sana.

Ili kutimiza lengo letu la usambazaji na kuwafikia watu wengi zaidi, Thirdmill imebuni mbinu ya kushirikiana na makanisa, seminari, shule za Biblia, wamishenari, watangazaji Wakristo na wahudumu wa huduma za televisheni, na mashirika mengine. Ushirika wa jinsi hii umewezesha usambazaji wa masomo yetu kwa haraka na kuwafikia viongozi mbalimbali, wachungaji, na wanafunzi wa seminari. Pia tovuti yetu hutumika kama jukwaa la usambazaji na utoji wa Elimu ya ziada ili kukamilisha masomo yetu. Kupitia tovuti yetu Mkristo yeyote yule anaweza kuanzisha darasa la watu wenye lengo la kujifunza Neno.

Thirdmill inatambuliwa nchini Marekani na taasisi ijulikanayo kwa jina la IRS kuwa ni shirika la 501(c) (3). Hii ina maana kuwa shirika linaendeshwa kwa kutegemea michango kutoka makanisani, mashirika, biashara, na watu binafsi. Kwa maelezo zaidi kuhusu huduma yetu, na kujifunza namna ambavyo unaweza kushiriki, tafadhali tembelea tovuti yetu: www.thirdmill.org

**Yaliyomo**

UTANGULIZI 3

Mazingatio ya Awali 3

Uandishi 4

Matukio 5

Maana ya Asili 6

Usuli 7

Mifano 7

Vielelezo 8

Matumizi ya Sasa 11

Muundo na Maudhui 13

Ukombozi Kutoka Misri 13

Kabla ya Ukombozi 13

Wakati wa Ukombozi 15

Maandalizi Kwa Ajili ya Kanaani 18

Agano la Israeli 18

Hema ya Kukutania ya Israeli 21

Mada Kuu 23

Mtunza Agano 24

Mshindi Shujaa 26

Ndani ya Misri 27

Safarini 28

Mtoaji wa Sheria ya Agano 29

Shujaa wa Sasa 32

HITIMISHO 34

Wandaaji wa Somo 36

UTANGULIZI

Kwa kawaida, kila shirika hupitia mabadiliko, lakini baadhi ya mabadiliko yanaweza kusababisha changamoto pale ambapo uongozi unapobadilika kutoka kizazi kimoja hadi kingine. Inapotokea mtu wa mwisho kati ya waanzilishi kanisa kufariki, au mjasiriamali wa biashara fulani anapostaafu, wanaobaki hukabiliwa na changamoto mpya. Hivyo, swali la msingi linalojitokeza mara nyigi ni kwamba: ni kwa kiwango gani kizazi kipya kinapaswa kufuata vipaumbele na matendo ya kizazi kilichopita?

Mara nyingi, watu wa Israeli walikabiliwa na swali hili walipoweka kambi mpakani mwa Nchi ya Ahadi. Musa alikuwa anakaribia mwisho wa maisha yake, na Waisraeli walikuwa wanakabiliwa na changamoto nyingi mpya. Hivyo, walihitaji kufahamu japo ni kwa kiwango gani iliwapasa waendelee kufuata vipaumbele na desturi ambazo Musa alikuwa amewaanzishia. Je, walipaswa kuanzisha utaratibu tofauti? Au waendelee katika njia za Musa? Kitabu cha pili cha Biblia ambacho kwa sasa tunakiita Kutoka, kiliundwa kwa mtindo wa kujibu maswali kama haya na mengine yanayofanana na haya.

Somo hili linahusu sehemu ya *Pentatuku* ambayo inajumuisha Kitabu cha pili cha Biblia. Tumelipa kichwa cha habari “Muhtasari wa Kitabu cha Kutoka.” Katika somo hili tutachunguza kwa undani maana ya msingi ya kitabu cha Kutoka wakati wa kuandikwa kwake na jinsi tunavyoweza kukitumia sisi leo.

Somo letu litagawanyika katika sehemu kuu tatu. Kwanza, tutatazama mambo muhimu ya awali tunayopaswa kufahamu katika kujifunza kitabu cha Kutoka. Pili, tutachunguza muundo na maudhui ya kitabu. Na tatu, tutatazama baadhi ya mada kuu za kitabu cha Kutoka. Tuanze kwanza kwa kuangalia mazingatio ya awali.

Mazingatio ya Awali

Sisi wafuasi wa Kristo, tunaamini kwa usahihi kwamba, kitabu cha Kutoka kiliandikwa chini ya uvuvio wa Roho Mtakatifu, na kuwa ni Neno la Mungu. Imani hii inatukumbusha kwamba, hatushughuliki na kitabu cha kawaida. Kutoka ni Maandiko matakatifu ambayo Mungu aliwapatia watu wake. Hivyo, kwa njia moja ama nyingine, kama wafuasi wa Kristo, kitabu hiki kina mamlaka juu yetu pia. Lakini, tusisahau kwamba Mungu aliwapatia kwanza kitabu hiki watu walioishi maelfu ya miaka iliyopita. Hivyo, ni muhimu kuhakikisha kwamba, matumizi yetu ya sasa yanapaswa yawe sahihi kulingana na makusudi ya kitabu hiki kilipoandikwa mara ya kwanza.

Tutawasilisha mambo manne ya kuzingatia tunapoanza kutazama kitabu cha Kutoka. Kwanza, tutagusia uandishi wake. Nani aliandika kitabu hiki? Pili, tutachunguza matukio au mazingira yake, lini na wapi kitabu hiki kiliandikwa. Tatu, tutatoa muhtasari wa maana ya asili ya Kutoka. Na nne, tutazungumzia jinsi ambavyo mambo haya ya utangulizi yanapaswa kutuongoza katika matumizi yetu ya kitabu hiki. Tutazame kwanza uandishi wa kitabu cha Kutoka.

Uandishi

Swali la uandishi wa Kutoka limekuwa sehemu ya mdahalo tata na wa muda mrefu unaohusu uandishi wa Pentatuku kwa ujumla. Lakini katika somo hili, tutataja mambo machache tu ya jinsi ambavyo mdahalo huu unahusika na kitabu cha Kutoka.

Mtazamo wa jumla wa kitabu cha Kutoka unaonyesha angalau kwa uchache kuwa, Musa alikuwa na mchango mkubwa juu ya maudhui ya kitabu. Kitabu cha Kutoka kimerudia rudia kusema kwamba, Mungu alimfunulia Musa moja kwa moja katika mlima Sinai. Hii inajumuisha Amri Kumi, Kitabu cha Agano, na maelekezo ya maskani ya Waisraeli. Lakini, kama tulivyoona katika masomo mengine ya Pentatuku, wanazuoni wabobezi hawakubaliani na dhana kwamba Musa ndiye mwandishi. Hoja yao ni kwamba, theolojia ya Pentatuku, ikiwemo Kutoka, ni ya kiwango cha juu mno kiasi kwamba haiwezi kuwa iliandikwa nyakati za Musa. Wanadai pia kwamba, uandishi wake haukukamilika kabla ya mwisho wa kipindi cha uhamisho wa Babiloni katika karne ya sita kabla ya Kristo.

Ingawa mitazamo hii tunduizi imesambaa sana, mawazo ya awali ya kihistoria na kitheolojia ni ya kubahatisha na hayaaminiki. Pia, katika mtazamo wa makanisa ya kiinjili, ni muhimu sana kufuata shuhuda zenye mamlaka zinazopatikana katika Maandiko. Waandishi wa Agano la Kale, Kristo na mitume wake na manabii wote kwa kauli moja walithibitisha mtazamo kwamba Musa ndiye aliyehusika na Torati yote , kikiwemo kitabu cha Kutoka.

Sasa, Makanisa ya Kiinjili yanakubaliana kwamba, Musa ndiye mwandishi halisi. Yanamwita kuwa ndiye mwandishi “wa asili,” “halisi,” ama “muhimu” wa kitabu hiki. Hii inamaanisha kwamba si kweli kwa kiwango kikubwa kwamba Musa aliketi kuandika Kutoka yote kwa mkono wake mwenyewe. Lakini Musa alikuwa shuhuda anayeaminika wa kila tukio lililotajwa kitabuni, isipokuwa pengine matukio yanayohusisha kuzaliwa na utoto wake wa awali. Inawezekana kwamba alifuata desturi ya viongozi wa kitaifa wa wakati huo na kuajiri waadishi, ama makarani wa imla, kuandika chini ya maelekezo yake. Vyovyote vile bado tunaweza kuwa na uhakika kwamba kitabu cha Kutoka kiliandikwa chini ya uvuvio wa Roho Mtakatifu kipindi fulani katika siku za Musa.

**Swali la nani aliandika kitabu cha Kutoka ni swali la muhimu, na tunaposoma maandishi ya kitabu, na kutilia maanani historia ya matukio yaliyoandikwa, hakuna sababu ya kudhani kwamba Musa hakuandika kitabu hiki chote kama tulivyonacho sasa. Musa anaelezewa katika kitabu hiki kama msemaji wa Mungu. Katika vitabu vyake vyote vya Torati anawasilishwa kama msemaji wa pekee, katika historia yote ya watu wa Mungu, mtu aliyemfahamu Mungu kuliko nabii yeyote baada yake hadi kwa Yesu mwenyewe. Na kwa kuwa alimfahamu Mungu kwa karibu sana, alisema naye uso kwa usao kama mtu azungumzavyo na rafiki yake, na alikuwa** na **wajibu huo kama msemaji wa Mungu kwa watu. Na kwa sababu Agano la Kale, katika mwendelezo wake baada ya vitabu vya sheria, linarejerea nyuma katika kitabu hiki cha Torati ya Musa na kuwahimiza watu kukitafakari mchana na usiku, inaleta mashiko kufikiri kwamba Musa ni mwandishi wa kitabu hiki. Sasa, yawezekana kukawa na kuhuishwa kwa baadhi ya majina ya mahali ama baadhi ya miundo ya sarufi na mambo kama hayo kwa kadiri muda ulivyoendelea, hilo hutokea kwa mkono uliovuviwa, mkono wa kinabii katika Israeli. Lakini ninafikiri kitabu cha Kutoka kinatokana na kalamu ya Musa, kutoka katika mwandiko wake… Na hivyo, Musa haonekani tu kama msemaji mkuu wa Mungu kwa Israeli, lakini pia kama mwandishi, aliyekiandika kitabu hiki.**

— **Prof. Thomas Egger**

Pamoja na mawazo haya ya uandishi wa Musa, tuangalie sehemu ya pili ya mambo yahusuyo utangulizi, mazingira, ama matukio ambamo kitabu cha kutoka kiliandikwa.

Matukio

Tukiongea katika upana wake, Musa alikiandika kitabu cha Kutoka wakati fulani katikati ya wito wake katika kijiti kilichowaka moto, katika Mwanzo 4:1-4:31, na kifo chake katika uwanda wa Moabu, katika Kumbukumbu la Torati 34:1-12. Lakini ushahidi unatuwezesha kuwa wazi zaidi. Angalau vifungu viwili vya Kutoka vinafichua kwamba, kitabu hiki kilikamilika wakati Israeli walipopiga kambi katika mpaka wa Nchi ya Ahadi. Siliza Kutoka 16:35 tunaposoma maneno haya:

Na wana wa Israeli walikula Mana muda wa miaka arobaini, hata walipoifikia nchi iliyo na watu, wakala ile Mana, hata walipofikilia mipakani mwa nchi ya Kanaani (Kutoka 16:35).

Ni dhahiri kwamba, matukio haya lazima yalitokea kabla ya kitabu cha Kutoka hakijakamilika. Hivyo, tunafahamu kwamba Israeli walikuwa wamezunguka kwa “miaka arobaini.” Na walikuwa wamefika “nchi iliyokaliwa na watu” ama “mpaka wa Kanaani.” Dokezo kama hili kuhusu wakati wa mwisho wa kuandikwa linaonekana pia katika Kutoka 40:38, mstari wa mwisho wa kitabu:

Kwa maana lile wingu la BWANA lilikuwa juu ya maskani wakati wa mchana, na mlikuwa na moto ndani yake wakati wa usiku, mbele ya macho ya nyumba ya Israeli katika safari zao zote (Kutoka 40:38).

Utagundua kwamba, kifungu hiki kinataja uwepo wa Mungu katika utukufu juu ya maskani “katika safari zao zote.” Angalizo hili la kihistoria ni ushahidi kwamba, Musa alikamilisha kitabu cha Kutoka mwishoni mwa maisha yake. Aliandika baada ya Waisraeli kukamilisha miaka yao arobaini ya kuzunguka na walikuwa wamefika katika tambarare za Moabu.

Hadi hapa, tumeshatazama mambo muhimu kuhusu uandishi na mazingira ya kitabu cha Kutoka. Sasa, tuko tayari kutoa muhtasari wa maana yake ya asili. Kwanini Mungu alimtaka Musa aandike kitabu cha Kutoka? Ni kwa jinsi gani Musa alitarajia kuwagusa wasomaji wake wa asili Waisraeli katika uwanda wa Moabu?

Maana ya Asili

Tunapoanza, ni vyema kujua kwamba, Musa alikuwa na malengo kadhaa ya jumla ambayo mara nyingi yanajitokeza katika Agano la Kale. Kwa mfano, kitabu cha Kutoka ni wimbo wa kumsifu Mungu kwa sababu kila mara kiliwaongoza Wasraeli kumsifu na kumwabudu Mungu. Lakini pia ni cha kithiolojia kwa sababu hurudia rudia kufafanua kweli kumhusu Mungu. Na kitabu chote ni cha kisiasa kwa maana kwamba kilisanifiwa kuongoza maisha katika taifa la Israeli. Pia ni mjadala kwa sababu kinapinga mitazamo isiyo sahihi. Ni cha kimaadili kwa kuwa kinafichua jinsi Israeli walivyopaswa kumtii Mungu. Kinatia hamasa kwa sababu kinahamasisha uaminifu kwa Mungu na kuonya dhidi ya uasi. Malengo haya na mengine mengi kama haya kwa ujumla yanaonekana katika kitabu chote cha Kutoka.

Wakati sifa hizi za kitabu cha Kutoka pamoja na sifa nyinginezo zinapatikana katika vitabu kadhaa vya Biblia, Musa pia alikuwa na kusudi la kipekee, maarufu katika kuandika kitabu hiki. Inasaidia kulifupisha kusudi hili unganishi katika mistari hii:

**Kitabu cha Kutoka kilithibitisha mamlaka ya Musa aliyopewa na Mungu juu ya kizazi cha kwanza cha kutoka kikiongoza kizazi cha pili kutambua mamlaka aliyokuwa nayo Musa juu ya maisha yao.**

Muhtasari huu unagusa vigezo vitatu vinavyotupatia msaada kuelewa maana ya asili ya Kutoka. Kwanza, unatukumbusha kwamba, kwa sehemu kubwa, kitabu hiki kiliandikwa kuhusu kizazi cha kwanza cha kutoka, lakini wakati huo huo, kitabu hiki kiliandikwa kwa ajili ya kizazi cha pili cha kutoka.

Kila mmoja anayekifahamu kitabu cha Kutoka anafahamu kwamba sehemu yake kubwa inaeleza matukio ambayo yalitokea wakati Musa alipowatoa Waisraeli kutoka Misri. Tunaweze kuuita wakati huu, “ulimwengu ule” wa historia. Hata hivyo, kila kitu ambacho Kutoka inazungumza kuhusu “ulimwengu ule” wa kizazi cha kwanza kilisanifiwa kuzungumza na kizazi cha pili cha kutoka, tunachoweza kukiita “ulimwengu wao.”

Sasa, ni muhimu kuzingatia kwamba, ni Waisraeli wachache sana wa kale walijua kusoma. Hivyo, tunapozungumzia “hadhira” ya kizazi cha pili, hatumaanishi kwamba kila mwanaume, mwanamke na mtoto alichukua nakala yake ya Kutoka na kujisomea mwenyewe. Kinyume chake, kama vile kwa vipande vingine vya Agano la Kale, Musa aliandika Kutoka hasa kwa ajili ya viongozi wa Israeli. Yoshua, wazee wa makabila, waamuzi, na makuhani na Walawi walikuwa shabaha ya kwanza ya Kutoka

Na lilikuwa jukumu la viongozi hawa kufikisha ujumbe na kufafanua yaliyomo katika kitabu hiki kwa Waisraeli wote waliosalia. Kwa sababu hii, kitabu cha Kutoka kinazungumzia moja kwa moja masuala ambayo kizazi cha pili kilikabiliana nayo kama taifa.

Ni muhimu pia kuzingatia kwamba, umakini wa Musa kwa “ulimwengu wao” haukuwa wa moja kwa moja. Hata hivyo, kizazi cha pili kinajitokeza mara nyingi kiasi cha sisi kuwa na uhakika kwamba Musa aliandika akiwa na “ulimwengu wao” akilini. Kama tulivyokwisha kuona tayari, Kutoka 16:35 na 40:38 zote zinaongelea kizazi cha pili. Kwa kuongeza, kumbukumbu ya nasaba katika Kutoka 6:13-27 inavutika hadi kwa Finehasi, mjukuu wa Haruni. Na tutaona baadaye kwamba mafungu mengine kadhaa yanazungumzia masuala ambayo yalihusu kizazi cha pili. Mafungu haya na mengine kama haya yanaonesha kuwa Musa alizingatia vizazi vyote cha kwanza na cha pili alipokiandika kitabu hiki.

Kipengele cha pili cha muhtasari wetu wa kusudi la asili la Kutoka ni kwamba, kila kitu kilichosema kuhusu “kizazi cha kwanza” kiliandikwa, “kuelekeza kizazi cha pili.” Hiyo ni kusema, Musa aliandika Kutoka kama kitabu chenye mamalaka kamili ambacho hadhira yake ya asili, kizazi cha pili kilipaswa kutii katika huduma ya Mungu.

Tunaposoma kitabu cha Kutoka, inakuwa wazi kwamba Musa aliandika kwa makini historia yake kwa sura ambayo iliifanya iwe na maana kwa kizazi cha pili. Ili kuzungumza na waliopiga kambi pamoja naye katika mpaka wa Kanaani, Musa alipaswa kuweka umakini wa kutosha kwenye tofauti za kizazi cha kwanza na cha pili. Alijua kwamba waliiishi katika vipindi na mahali tofauti tofauti, na kwamba walikabiliana na changamoto tofauti. Hivyo, Musa kwa ustadi mkubwa alisanifu kila kipengele cha Kutoka akitilia uzito maeneo ya kuwaunganisha. Makutano haya yaliruhusu hadhira yake ya asili kuwaka daraja baina yao na watangulizi wao.

Usuli

Musa alifanya viunganishi vya msingi vya aina tatu ambavyo vilifanya mamlaka ya kitabu chake yawe wazi kwa hadhira yake ya asili. Kiunganishi chake rahisi kabisa kilikuwa historia. Vifungu hivi vililenga juu ya chimbuko la kihistoria la hadhira na majukumu ya hadhira ya kwanza.

Aina moja ya mambo ya kihistoria inaonekana katika Kutoka 3:8 ambapo ahadi ya Mungu kwa Israeli inaungana na kutimizwa kwa ahadi hiyo. Katika mstari huu, Mungu aliahidi kuwatoa Israeli kutoka Misri kwenda “nchi itiririkayo asali na maziwa.” Utabiri huu ulikuwa na maana kubwa kwa hadhira ya Musa kwa kuwa walikuwa ukingoni kuona limetimizwa wakati wao.

Aina nyingine ya historia inaonekana katika amri ya Mungu kwa kizazi cha kwanza na majukumu yaliyofuatia ya kizazi cha pili. Kwa mfano, katika Kutoka 20:1-17, Musa aliarifu jinsi Mungu alivyokipa kizazi cha kwanza Amri Kumi. Tukio hili lilifanya msingi wa wajibu wa kimaadili kwa kizazi cha pili.

Mifano

Katika kuongezea juu ya masuala ya kihistoria, Musa pia aliwapatia hadhira yake mitindo ya kihistoria ambayo walipaswa kuiga ama kuikataa. Katika kudumisha aina hii ya viunganishi, Musa aliumba baadhi ya vifungu kuonesha mfanano thabiti kati ya hadhira ya kizazi cha kwanza na cha pili.

Katika mafungu mengi, Musa alitumia aina hii ya kulandana kuipa hadhira yake ya asili mitindo hasi ya kukataa. Kwa mfano, manung’uniko ya uasi, yaliyojirudia katika safari yao ya kwenda Sinai, katika Kutoka 15:24, 16:2-12, na 17:3, yaliwakilisha mitindo hasi ambayo kizazi cha pili kilipaswa kukataa.

Kinyume chake, Musa pia aliipatia hadhira yake mitindo chanya ya kuiga. Kwa mfano, Waisraeli walitii maelekezo ya Mungu katika ujenzi wa maskani katika Kutoka

36:8-38. Hii iliwakilisha mtindo chanya kwa kizazi cha pili kuiga wakimtumikia Mungu katika maskani baadaye.

Na Musa pia alitoa mitindo mchanganyiko, tabia ambazo zilikuwa kielelezo cha sifa chanya na hasi. Kwa mfano mmoja pekee, katika Kutoka 7:8-13, Haruni alimtii Mungu na kutupa chini fimbo yake mbele ya Farao. Utii wake ulichangia kuachiliwa kwa Israeli kutoka Misri. Lakini katika 32:1-35, alifanya ndama wa dhahabu ili watu waabudu, na kutotii kwake kulipelekea adhabu kali kwa Israeli. Hii ilitoa mtindo mchanganyiko kwa hadhira ya kizazi cha pili kwa ajili ya kuiga na kukataa.

Vielelezo

Tatu, katika matukio machache Musa aliifanya historia yake ya matukio kufanya kazi kama ishara za kihistoria, ama madokezo, kwa hadhira yake ya kizazi cha pili.

**Mara nyingi katika simulizi za kibiblia, kama ilivyo katika filamu na fasihi za kisasa, waandishi watatumia dokezo. Na tuna mfano mzuri wa hili mapema ndani ya kitabu cha Kutoka wakati Musa, alipotoka Misri, anafika kisimani na anaokoa, ama anakomboa, mabinti wa Yethro mikononi mwa wachungaji wenye roho mbaya. Na kifungu hiki hiki kinamwelezea Musa kuwa katika jukumu la mkombozi, kama ilivyokuwa. Na hivyo inadokeza ambacho Mungu anakwenda kufanya kupitia yeye. Atakwenda Misri kuwakomboa watu wa Mungu kutoka utumwani.**

**—Dr. Robert B. Chisholm, Jr.**

Aina hii ya kiunganishi haijitokezi katika Kutoka mara nyingi kama ilivyo katika baadhi ya vitabu vya Agano la Kale. Lakini katika mambo fulani, Musa alieleza matukio ya nyuma kwa namna ambayo yalioana na matukio ya hadhira yake ya asili. Madokezo haya yalionesha kwamba historia ilikuwa, kama ilivyokuwa, ikijirudia yenyewe katika siku za kizazi cha pili. Kwa mfano, katika Kutoka13:18 Waisraeli “walikwea kutoka Misri wamevaa silaha.” Mpango huu wa kijeshi wa kizazi cha kwanza ulidokeza kizazi cha pili kilivyojipanga kama jeshi tayari keteka nyara.

Katika namna inayofanana, Kutoka 40:34-38 inaonesha kwamba wakati maskani ilipofanya kazi vizuri, Mungu alijitokeza kama moshi na moto alipowaongoza watu wake katika safari yao. Uhalisia huu wa kihistoria ulitazamia jinsi, baada ya miaka 40, uwepo wa Mungu ulikuwa tayari kuwatangulia hadhira ya kizazi cha pili katika zama zao.

Kama tulivyoona, Musa aliifanya kumbukumbu yake ya historia ya kizazi cha kwanza itumike kama historia, mitindo na madokezo kwa kizazi cha pili. Alifanya hivyo kuwaongoza katika kumtumikia Mungu. Lakini haya yote yanatuleta katika suala la tatu, na pengine la muhimu zaidi, katika muhtasari wetu wa maana ya asili ya Kutoka. Kitabu cha Kutoka kilisanifiwa kuthibitisha Mamlaka ya Musa aliyopewa na Mungu juu ya kizazi cha kwanza ili kizazi cha pili kitambue mamlaka ya Musa juu ya maisha yao.

Ni muhimu kuzingatia kuwa, Haruni anajitokeza mara nyingi sambamba na Musa katika kitabu cha Kutoka. Lakini hata Haruni alipohusishwa, kila kipengele muhimu cha Kutoka kilikitaka kizazi cha pili kitambue mamlaka endelevu ya Musa juu yao. Walipaswa kutii mitazamo ya Musa ya kithiolojia, kanuni zake za kimaadili, sera za taifa, na mengineyo kama hayo. Baadaye katika somo hili, tutaona kwa kina jinsi dhima hii ilivyoenea. Lakini, hapa tutataja kwa ufupi njia mbili tu ambazo kitabu kinasisitiza umuhimu wa Musa na mamlaka yake juu ya Israeli.

Kwanza, si vigumu kumuona Musa akichukua nafasi ya mhusika mkuu katika tamthilia ya Kutoka. Ili kuwa na uhakika, sura mbili za kwanza za Kutoka hazimtambulishi Musa mara moja. Lakini baada ya kujua jina lake katika Kutoka 2:10, kila kitu kinachotokea katika kitabu kwa namna fulani kinaungana na Musa wazi wazi. Mungu alipokuwa tayari kuwakomboa watu wake kutoka Misri, alimwita Musa. Musa alitumika sana katika kila hukumu ya muujiza dhidi ya Wamisri. Kugawanyika kwa bahari kulitokea pale Musa alipomtii Mungu na kunyoosha mkono wake juu ya maji. Musa alitumika kama kiongozi wa Israeli Mungu alipoliongoza taifa kutoka Misri hadi Mlima Sinai. Mungu alifanya agano lake na Israeli kupitia kwa Musa. Musa aliwasilisha vibao vya sheria na Kitabu cha Maagano kwa niaba ya Mungu. Mungu alimpa Musa maelekezo yake juu ya maskani. Musa alimtumikia Mungu katika kipindi cha kilele cha ibada ya sanamu katika kitako cha Mlima Sinai. Na Musa aliongoza ujenzi wa maskani.

Pili, kitabu cha Kutoka kinarudia rudia kusisistiza mamlaka ya Musa juu ya Israeli. Kitabu hiki kinashughulikia ukweli kwamba Waisraeli walihoji mamlaka ya Musa kama kiongozi wao katika vifungu kama vile Kutoka 2:14; 5:21; 15:24; 16:2 na 3; na 17:2. Lakini nyakati zingine, Waisraeli walikiri mamlaka ya Musa juu yao katika vifungu kama vile Kutoka 4:31; 14:31; na 20:19. Na tunasoma uthibitisho wa Mungu, kwamba yeye mwenyewe alimsimika Musa kama kiongozi wa Israeli mwenye mamlaka, katika vifungu kama vile Kutoka 6:1-8 na 10-13; 24:2; na 34:1-4. Kama mfano mmoja tu, sikiliza Kutoka 9:9 ambapo Mungu alifafanua ujio wake katika mwili, ama kuonekana kwa Mungu, mbele ya Musa katika Mlima Sinai:

Tazama, mimi naja kwako katika wingu zito ili watu hawa wasikie nitakaposema nawe, nao wapate kukuamini wewe nawe hata milele (Kutoka 19:9).

Kama kifungu hiki kinavyoonesha, Mungu alijidhihirisha katika mlima Sinai katika “wingu zito” ili kwamba Waisraeli wamsikiapo Mungu akiongea “wamwamini Musa milele.” Kama tunavyoweza kuona hapa, mstari huu unatilia maanani sababu kuu ya kuandikwa kwa kitabu cha Kutoka. Kitabu cha kutoka kilithibitisha mamlaka ya milele ya Musa juu ya Israeli.

**Makanisa ya kiinjili yanaposhughulika na kitabu kama Kutoka au, kwa jambo hilo, kitabu kingine chochote, wote wana tabia ya asili ya kumfanya Mungu kuwa kiini, na kwa hilo ninamaanisha, kufanya kila kitu kimhusu Mungu na kusema kwamba kila kitabu na kila kipengele cha kila kitabu kinamhusu Mungu. Lakini kiuhalisia, unapokitazama kitabu cha kutoka, haushawishiki hivyo. Mungu ni wa muhimu, na kwa namna nyingi, Mungu ni mhusika mkuu, angalau kwa maana kwamba hudhibiti na huendesha historia ambayo kitabu cha Kutoka kinazungumzia; ndiye anayewatoa Waisraeli kutoka Misri; ndiye atoaye sheria; ndiye atoaye maskani. Lakini wakati huo huo, unapotazama taswira inayoundwa na mfumo wa uandishi inayotolewa na matukio hayo katika kitabu cha Kutoka, unachogundua ni kitu kinachoweza kuonekana cha ajabu mwanzoni, lakini ninafikiri ni kweli isipokuwa kuna jambo moja tu, Mungu hafanyi jambo lolote katika kitabu chote cha Kutoka isipokuwa hufanya kupitia Musa. Na jambo pekee ambalo Mungu analifanya wazi wazi katika kitabu cha Kutoka ambalo halikufanywa na Musa ni pale Mungu anapowabariki wakunga katika sura ya kwanza. Na hivyo, tunachokipata katika kitabu cha Kutoka ni kwamba Mungu anajidhihirisha na anatenda mambo kwa ajili ya Israeli, lakini Musa yupo pale daima, kwa sababu yeye ni chombo anachokitumia Mungu kutenda. Na sababu ya hili ni kwamba Musa na maisha yake yalikuwa yanaelekea ukingoni, na Musa alikuwa anaelekea kuondoka Israeli, lakini Mungu hakuwa na mpango wa kuiacha Israeli. Na hivyo uhalisia ni kwamba unaposoma kitabu cha Kutoka, unacho shughulika nacho ni kitabu kinachokamilishwa katika tambarare za Moabu, unahusika na ukweli kwamba Musa alikuwa anakwenda kuondoka Israeli. Na kama matokeo ya haya yote, tunapokitazama kitabu cha Kutoka, Israeli inauliza maswali kama haya: Nani wanapaswa kutuongoza? Wanapaswa kutuongozaje? Wanapaswa kuwa na vipaumbele vipi? Ni mamlaka ya aina gani tunapaswa kuyafuata sasa ikiwa Musa amekaribia kutuacha? Na kitabu cha Kutoka kimesanifiwa kujibu maswali ya aina hiyo. Ukweli ni kwamba Mungu aliwakomboa Waisraeli kutoka Misri, lakini aliwakomboa Waisraeli kutoka Misri kupitia Musa. Ndiyo, Mungu aliwapatia Israeli sheria, lakini Mungu aliwapa sheria kupitia Musa. Ndiyo, aliwapa maskani, hema lake la vita takatifu, lakini alifanya hivyo kupitia Musa. Na huo ni msisitizo wa kitabu cha Kutoka. Na hivyo, kitabu cha Kutoka kinathibitisha kwa kizazi cha pili mamlaka ya Musa kwa kusimulia yale yaliyotukia katika kizazi cha kwanza na jinsi Musa alivyoinuliwa na Mungu mbele ya watu, na kwa sababu kuinuliwa huko, Musa anapaswa kuinuliwa mbele ya kizazi cha pili, hata kama alikuwa karibu kufariki.**

**— Dr. Richard L. Pratt, Jr.**

Sasa kwa kuwa tumeshagusia baadhi ya mambo muhimu ya utangulizi kuhusiana na uandishi, mazingira na maana ya asili ya Kutoka, inatupasa kutoa maoni machache kuhusu matumizi yake. Kitabu hiki kinapaswa kitumike vipi kwa wafuasi wa Kristo leo?

Matumizi ya Sasa

Kitabu kigumu kama hiki cha Kutoka kinaweza kutumika katika maisha ya sasa kwa njia nyingi. Tunajua hivi kwa sababu kila mmoja ni wa pekee na anakutana na masuala tofauti. Na tutatazama kwa makini zaidi matumizi ya sasa baadaye katika somo hili. Lakini kwa hapa, itatusaidia kuona mitazamo kadhaa ya ujumla tunayopaswa kuwa nayo akilini tunapokitumia kitabu cha Kutoka maishani mwetu leo.

Kama wafuasi wa Kristo, tunafahamu kwamba, kitabu cha Kutoka kinatuhusu sisi kwa sababu ni Neno la Mungu. Lakini kuna tofauti za muhimu kati yetu na hadhira ya kwanza. Na kwa sababu hiyo, inatupasa daima kugeukia Agano Jipya ili lituongoze katika matumizi yetu leo. Agano Jipya linatupatia mwongozo kwa kurejea ama kudokeza katika Kutoka takribani mara 240. Lakini kifungu kimoja cha Agano Jipya kina msaada zaidi. Sikiliza 1Wakorintho10:1-5 ambapo mtume Paulo aliandika:

Baba zetu walikuwa wote chini ya wingu … wote wakapita kati ya bahari. Wote wakabatizwa wawe wa Musa katika wingu na katika bahari. Wote wakala chakula kile kile cha roho; wote wakanywa kinywaji kile kile cha roho; kwa maana waliunnywea mwamba wa roho uliowafuata; na mwamba ule ulikuwa ni Kristo. Lakini wengi sana katika wao, Mungu hakupendezwa nao; maana waliangamizwa jangwani (1Wakorintho 10:1-5).

Kama tunavyoona hapa, Paulo alitaja matukio kadhaa ambayo yaliandikwa katika kitabu cha Kutoka. Lakini sasa tazama katika 1Wakorintho 10:11, kama kifungu kinavyoendelea:

Basi mambo hayo yaliwapata wao kwa jinsi ya mifano, yakaandikwa ili kutuonya sisi, tuliofikiliwa na miisho ya zamani (1Wakorintho 10:11).

Kwa pamoja, mistari hii inakiri waziwazi uhusika wa kitabu cha Kutoka kwa wafuasi wa Kristo. Kama Paulo alivyoweka, “mambo haya yaliwapata wao kwa jinsi ya mifano.” Na “yaliandikwa ili kutuonya sisi.” Maneno ya Paulo hapa yanatusaidia kuona kwamba, kitabu cha Kutoka kiliandikwa si tu kwa ajili ya “ulimwengu ule,” na si tu kwa ajili ya “ulimwengu wao,” lakini pia kiliandikwa kwa ajili ya “ulimwengu wetu.” Katika muktadha wa somo hili, kitabu cha Kutoka kilisanifiwa si tu kwa ajili ya kuongoza hadhira ya asili. Kilikusudiwa pia “kwa ajili yetu,” kwa ajili ya wafuasi wa Kristo.

Sikiliza jinsi mtume alivyouelezea ulimwengu wa wafuasi wa Kristo. Sisi ni wale “tuliofikiliwa na miisho ya zamani.” Neno “miisho” limefasiriwa kutokana na neno la Kiyunani τέλος (telos), ambalo mara nyingi hufasiriwa “mwisho” au “lengo.” Wakristo wanaishi katika wakati ambamo mpango wa Mungu katika historia unafikia mwisho ama lengo lake katika Kristo. Katika maneno ya kawaida ya kithiolojia, sisi tunaomfuata Yesu tunaishi katika historia ya zama za “eskatolojia” au “mwisho.”

Ili tuelewe alichokuwa nacho Paulo akilini, ni sharti tuelewe kwamba tunakuja katika Imani iokoayo ndani ya Kristo, tunakuwa sehemu ya safari. Ki uhalisia tunaingia katika “siku za mwisho” za Musa na safari ya Israeli kutoka utumwani na uonevu huko Misri kuingia katika uhuru na baraka katika Nchi ya Ahadi ya Mungu.

Agano Jipya kwa ujumla wake linafundisha kwamba enzi za eskatolojia, au siku za mwisho katika Kristo, hujifunua katika hatua kuu tatu. Hivyo, katika mtazamo wa kibiblia, awamu hii ya mwisho ya Musa na safari ya Israeli ilianza na uzinduzi wa ufalme wa Kristo wakati wa huduma yake duniani. Na safari ya Musa na Israeli katika kitabu cha Kutoka inasonga mbele katika siku hizi za mwisho tunapoishi katika muungano na Kristo katika mwendelezo wa ufalme wake katika historia yote ya kanisa. Na mwisho, kama vile Musa na Israeli walivyosafiri kutoka Misri kwenda Nchi ya Ahadi, siku za mwisho za safari yetu katika Kristo zitaishia katika kilele cha ufalme wake, ambapo, katika ujio wake utukufuni, tutaingia katika mbingu mpya na nchi mpya.

Hivyo, kama 1 Wakorintho 10, inavyoonesha, tunapaswa kutekeleza kila ujumbe katika Kutoka kwa Wakristo wa sasa katika mwangaza wa uzinduzi, mwendelezo na kilele cha siku za mwisho katika Kristo.

Tunaweza kufanya viunganishi hivi kwa njia mbalimbali. Kwa mfano, kitabu cha Kutoka kinatueleza Israeli ilifanya agano na Mungu katika Musa katika Mlima Sinai. Kwa njia kama hiyo, Wakristo huingia katika agano jipya katika Kristo. Lakini agano hili jipya lilianza na ujio wa kwanza wa Kristo; linaendelea sasa; na litatimizwa Kristo arudipo mara ya pili.

Mfano mwingine, kitabu cha Kutoka huarifu uwepo wa Mungu katika maskani nyakati za Musa. Agano Jipya linafundisha kwamba uwepo wa Mungu ni mkubwa zaidi katika Kristo. Yesu mwenyewe alikuwa uwepo wa Mungu aliyeishi miongoni mwetu katika uzinduzi wa ufalme wake. Katika mwendelezo wa ufalme, Roho Mtakatifu sasa huishi katika waamini mmoja mmoja na kwa ujumla katika kanisa. Na katika utimilifu wa historia, utukufu wa Mungu utajaza kila kitu pindi uumbaji mpya utakapofanywa makao yake matakatifu.

Kutoka pia hufunua Ushindi wa Mungu dhidi ya adui zake nyakati za Musa. Na Agano Jipya hufundisha kwamba Kristo hushinda dhambi na kifo. Kristo alianza hatua za mwisho za Ushindi huu kama shujaa mwenye nguvu wa Mungu katika ujio wake wa kwanza. Kanisa linamfuata Kristo sasa kama jeshi lake kwa kuvaa silaha zote za Mungu katika vita vya kiroho. Na atakaporudi utukufuni, Kristo atakamilisha vita vyake vikuu vya ulimwengu dhidi ya maadui wa Mungu. Pia katika Kutoka, Waisraeli walikuwa wakiuendea urithi wao kutoka kwa Mungu katika Nchi ya Ahadi. Hii ilikuwa hatua yao ya kwanza katika kueneza utawala wa Mungu ulimwenguni mwote. Agano Jipya linafundisha kwamba Wakristo wanapata urithi wao katika Kristo. Kristo mwenyewe alichukua urithi wake katika uzinduzi wa ufalme wake. Kama Wakristo tunaendelea kufurahia malipo ya awali ya urithi wetukatika Roho Mtakatifu. Na Kristo atakaporudi, yeye na sisi ndani yake tutarithi vitu vyote.

Viunganishi hivi na vingine vinafafanua jinsi ambavyo shabaha mashuhuri ya kitabu cha Kutoka juu ya mamlaka ya kudumu ya Musa bado inatekelezeka kwetu katika Kristo. Kwa ufupi, kitabu cha Kutoka kilihimiza hadhira yake ya asili kuwa waaminifu kwa mamlaka ya Musa katika mwangaza wa yale Mungu alikuwa akifanya nyakati zao. Na kitabu cha Kutoka sasa kinatuhimiza sisi kuwa waaminifu kwa mamlaka ya Musa katika mwangaza wa yale yote ambayo Mungu ametimiza, anatimiza, na atatimiza katika Kristo.

Sasa kwa kuwa tumeshagusia baadhi ya mambo muhimu ya utangulizi juu ya kitabu cha Kutoka, inatupasa tugeukie mada yetu kuu ya pili katika somo hili: muundo na maudhui ya kitabu cha Kutoka.

Muundo na Maudhui

Kitabu cha Kutoka kina sura arobaini zilizo na wahusika wengi, mazingira na matukio mbalimbali. Tunakutana na miundo anuwai ya uandishi kama vile simulizi, nyimbo, nasaba, orodha, sheria, hotuba, maombi na maelekezo. Na mchanganyiko huu unafanya kuwa vigumu wakati mwingine kutofautisha sehemu kuu, vipengele na vipande vidogo vya kitabu. Hivyo, ni sahihi kusema kwamba, kitabu cha Kutoka kinaweza kugawanywa kwa njia nyingi. Lakini muundo wa msingi na maudhui katika kitabu si ngumu kuvibaini tunapokumbuka kusudi la asili la kitabu.

Kitabu cha Kutoka kina sehemu kuu mbili. Nusu ya kwanza, katika 1:1–18:27, inamlenga Musa na ukombozi wa Israeli kutoka Misri hadi Mlima Sinai. Nusu ya pili, katika 19:1–40:38, inahusika na Musa na maandalizi ya Waisraeli kwenda Kanani katika Mlima Sinai.

Tutatazama kipekee jinsi ambavyo sehemu hizi mbili kuu zinalenga mamlaka ya kudumu ya Musa kwa kizazi cha pili cha kutoka. Ngoja tuanze na Mungu na ukombozi wa Israeli kutoka Misri hadi Mlima Sinai.

Ukombozi Kutoka Misri

Musa na ukombozi wa Israeli kutoka Misri huanza na shabaha juu ya mamlaka ya Musa *kabla* ya ukombozi wa Israeli. Tunapata hili katika Kutoka 1:1-4:31. Kisha, katika 5:1-18:27, Musa anajikita katika matukio *wakati* wa ukombozi Israeli. Acha tutazame kwanza ambacho Kutoka inatuambia kuhusu matukio kabla ya ukombozi wa Israeli.

Kabla ya Ukombozi

Matukio kabla ya ukombozi wa Israeli yanaweza kugawanywa katika sehemu mbili. Kwanza, kuzaliwa kwa Musa na malezi yake yanaanza katika 1:1 na kuendelea hadi 2:10. Kufuatia hili, tunajifunza kuinuliwa kwa Musa kuwa kiongozi wa Israeli Katika 2:11–4:31. Tutaanza na habari ya kuzaliwa kwa Musa na malezi yake.

***Kuzaliwa na Malezi (1:1–2:10).*** Mistari hii inazungumzia kila pingamizi dhidi ya mamlaka ya Musa ambalo lingeweza kuinuka kwa sababu Musa alitumia ujana wake katika ikulu ya Misri. Kama habari inavyoanza, Farao alihofia uasi kwa kuwa idadi ya Waisraeli iliongezeka. Alibuni mbivu tatu ovu kudhibiti idadi ya Waisraeli. Lakini kuwapa kazi ngumu kulishindwa. Amri yake kwa wakunga kuwaua watoto wa kiume wa Waisraeli wakati wa kuzaliwa ilishindwa. Na muhimu zaidi, mpango wake wa watoto wa kiume wa Waisraeli kuzamishwa katika mto Naili ulishindwa.

Kejeli inaonekana katika visa vyote. Lakini kejeli kubwa kabisa inajitokeza pale binti yake Farao mwenyewe alipokwamisha mpango wake wa mwisho kwa kumwokoa Musa kutoka mto Naili. Kisha katika 2:10, binti Farao alimpa Musa jina lake akisema, “Nalimtoa majini.” Sasa, kwa lugha ya Misri, “Musa” humaanisha “mwana,” kuonesha kwa watu wengi kwamba Musa alikuwa mtoto wa kifalme. Lakini binti Farao alieleza bayana kwamba alichagua jina Musa kwa sababu lilisikika kama kitenzi cha Kiebrania הָשׁמ (*mashah*), kumaanisha “kumtoa.” Hivyo, katika masikio ya Waisraeli waaminifu, jina la Musa haliashirii kuwa alikuwa mwana wa Farao. Bali, jina la Musa lilimkejeli Farao kwa kuwakumbusha Israeli jinsi jaribio la Farao la kuwadhuru lilivyoshindwa.

***Kuinuliwa kwenye Uongozi (2:11–4:31).*** Simulizi ya matukio kabla ya ukombozi wa Israeli kutoka Misri kisha inageuka kutoka kuzaliwa na kulelewa kwa Musa kwenda kwenye kuinuliwa kwa Musa kuwa kiongozi wa Israeli katika 2:11–4:31. Katika Kutoka 2:14, mtumwa Mwisraeli alimkabili Musa na kumuuliza, “Ni nani aliyekuweka wewe kuwa mkuu na mwamuzi juu yetu? Sehemu hii yote inajibu swali hili kwa kueleza jinsi Musa alivyofanyika kiongozi wa Israeli mwenye mamlaka. Jibu kwa swali la wana wa Israeli linatokea katika vipengele sita.

Kwanza, Musa kukimbia kutoka Misri katika 2:11-15 kulimthibitisha kuwa kiongozi wa Israeli kwani alikimbia kwa sababu alimuua Mmisri katika kumtetea mtumwa wa Kiisraeli.

Pili, Musa alijiunga na familia ya Kimediani katika 2:16-22. Mstari wa 22 unaeleza kwamba jina la mtoto wa Musa lilikuwa, “Gershomu.” Kama kifungu hiki kinavyoeleza, jina hili lilisikika kama msemo wa Kiebrania םָשׁ רֵגּ (*ger sham*), yenye maana ya “mpita njia kule.” Jina hili liliashiria kwamba Musa alijisikia kama mgeni miongoni mwa Wamidiani. Kwa maneno mengine, hakupoteza mtazamo wa utambulisho wake wa Kiisraeli.

Kipengele cha tatu, katika Kutoka 2:23-25, kinaelekeza kwenye kumbukumbu ya Mungu ya agano lake. Katika kipengele hiki, Waisraeli waliomba msaada, na Mungu alijibu kwa kukumbuka ahadi yake kwa mababa wa Israeli.

Kipengele cha nne kinalandana na kipengele kilichopita. Sura ya 3:1–4:17, inazungumzia jinsi Mungu alivyomtuma Musa katika kijiti kilichokuwa kikiwaka moto. Hapa, uongozi wa Musa unathibitishwa na ukweli kwamba Mungu alikumbuka agano lake na mababa wa Israeli kwa kumwita Musa kuwatoa Waisraeli kutoka Misri na kuingia katika Nchi ya Ahadi.

Kipengele cha tano, katika Kutoka 4:18-26, kinalandana na kipengele cha pili cha kipindi cha Musa na familia yake ya Kimidiani. Kipengele hiki kinaeleza kuondoka kwa Musa katika familia yake ya Kimidiani. Kifungu hiki kinamlenga Gershomu kwa sababu Musa hakumtahiri. Katika kipengele hiki, Mungu alitishia kumuua Musa kwa mujibu wa agano lake na Ibrahimu katika Mwanzao 17:10-14. Lakini hata tukio hili lilitoa kielelezo jinsi Mungu alivyounga mkono uongozi wa Musa. Tunajua hivyo kwa kuwa Mungu alitoa mwitikio wa rehema pale Zipora, mke wa Musa wa Kimidiani, alipomtahili Gershomu.

Na mwisho, katika kuleta uwiano na ufunguzi wa Musa kutoroka kutoka Misri, Kutoka 4:27-31 inaarifu kurejea kwa Musa Misri akiwa na Haruni. Kukwea kwa Musa katika uongozi kunathibitishwa hapa pia. Katika 4:31 tunajifunza kwamba Waisraeli walimwamini na kumwabudu Mungu kwa sababu aliwatumia Musa.

**Sikiliza, vile ambavyo sote husimulia hadithi, ambavyo yeyote husimulia hadithi, kuna mwanzo na mwisho, kuna kupanda, kuna kugeuka, kuna kushuka, na ndivyo itakavyokuwa, na ndivyo itakavyo kuwa na ulinganifu… hivyo, tusishangae tunapokuta ulinganifu wa kimuundo kama huo katika simulizi za kibiblia. Ukweli ni kwamba, hicho ndicho tunakitarajia katika simulizi za kibiblia. Wasimulizi wa kibiblia, hawatungi habari zao. Hawapangilii hadithi zao ili zikae katika mtindo huu kisanaa; hivi ndivyo tunavyosimulia hadithi na tunatarajia kukuta hivyo. Tunapotarajia kukuta hivyo, tukijua jinsi mpangilio wa masimulizi huwa, inatupatia nyenzo kujua nini cha kutazama na nini cha kutafuta.**

**— Dr. Gordon H. Johnston**

Sasa kwa kuwa tumeshatazama ukombozi wa Musa na Waisraeli kutoka Misri katika kipindi kabla ya ukombozi wa Israeli, inatupasa tugeukie matendo ya Musa *wakati* wa ukombozi wa Israeli katika Kutoka 5:1–18:27.

Wakati wa Ukombozi

Utendaji wa Musa wakati wa ukombozi wa Israeli unaanzia kipindi chake akiwa Misri, kinapatikana katika Kutoka 5:1–13:16. Kufuatia hili, tunaona uongozi wa Musa katika kutembea kutoka Misri kwenda Mlima Sinai katika Kutoka 13:17–18:27. Ngoja tutazame kipindi cha Musa huko Misri.

***Huko Misri (5:1–13:16).*** Kipindi cha Musa huko Misri kinajibu mapingamizi ambayo yangekuja dhindi yake kwa sababu juhudi zake za awali huko Misri zisizokuwa na uangalifu zilichangia kuongeza mateso kwa Waisraeli.

Katika 5:1-6:27, tunasoma matukio mawili ambayo yote yanahusisha Waisraeli kukataa uongozi wa Musa, masikitiko ya Musa, na uthibitisho wa Mungu. Sehemu ya kwanza inajitokeza katika 5:1–6:8. Wana wa Israeli walimkataa Musa kwa sababu alimfanya Farao awatumikishe zaidi. Musa alimlilia Mungu kwa unyenyekevu. Na Mungu alimthibitishia wito wake wa kuwaongoza wana wa Israeli.

Sehemu ya pili, katika 6:9-27, unafuata mfumo unaofanana. Lakini kwa kufuatia wana wa Israeli kumkataa Musa kwa mara ya pili, na masikitiko ya Musa ya mara ya pili, uthibitisho wa Mungu unakuja kwenye mfumo wa nasaba. Sura ya 6:13-27 inafuatilia ukoo wa Musa na Haruni kutoka kwa babu mkuu Lawi hadi kwa mjukuu wa Haruni Finehasi. Lawi alikuwa mmoja wa mababa wa Israeli. Na, Finehasi, kwa mujibu wa Hesabu 25 na 31, aliwangoza wana wa Israeli kumtumikia Mungu kwa uaminifu katika siku za kizazi cha pili. Hapa, Mungu aliwathibitishia tena kwa mara ya pili kwamba Musa na Haruni walikuwa Waisraeli wa kweli, wa uzao wa kabila la Yakobo. Na kwa Finehasi, wangeweza kuona urithisho wa kwanza wa uaminifu wa Musa na haruni na kuhakikishiwa kwamba watu hawa waliitwa na Mungu kuwaongoza.

Hii inatuleta katika sehemu kuu ya pili ya matendo ya Musa huko Misri: hukumu ya miujiza ya Mungu huko Misri katika kutoka 6:28–13:16. Sura hizi zilithibitisha mamlaka ya Musa kwa kutazamisha jukumu muhimu alilotimiza Musa katika matendo ya Mungu ya miujiza katika hukumu juu ya Wamisri.

Hukumu ya utangulizi ya nyoka inaonekana katika 6:28–7:13. Fimbo ya Haruni kwa muujiza iligeuka kuwa nyoka na kuwa kielelezo cha uwezo wa Mungu dhidi ya Misri kwa kuwameza nyoka waliotengenezwa na wachawi wa Farao. Baada ya muujiza huu wa utangulizi, mlolongo wa hukumu tisa unaonekana katika 7:14–10:29. Hukumu hizi tisa zinagawanyika sawa sawa katika sehemu tatu, ambapo kila moja inaanza na Musa akimkabili Farao katika mto Naili.

Sehemu ya kwanza inaanzia 7:14-8:19. Inajumuisha miujiza ya maji kugeuka damu, vyura kujaza nchi, na chawa kuibuka toka mavumbini. Mlolongo wa pili unaanzia 8:20–9:12 na kujumuisha pigo la nchi, pigo kwa mifungo ya Wamisri, na pigo la majipu. Pigo la tatu linaanzia katika 9:13–10:29. Linajumuisha hukumu ya mvua ya mawe, nzige na giza. Jukumu muhimu la Musa katika hukumu hizi za miujiza lilithibitisha mamlaka yake kama kiongozi wa Israeli. Mwisho, hukumu ya Pasaka inahitimisha sehemu hii katika 11:1–13:16. Baada ya Mungu kumuua kila mzaliwa wa kwanza wa Misri, mwishowe Farao aliwaruhusu wana wa Israeli waondoke.

Baada ya kutazama matukio yaliyojili wakati wa ukombozi wa Israeli yaliyotokea Misri inatupasa kuzigeukia njia ambazo Mungu alizitumia kuthibitisha mamlaka ya Musa katika safari ya kutoka Misri hadi Mlima Sinai katika Kutoka 13:17–18:27.

***Safarini (13:17–18:27).*** Pamoja na taabu walizokutana nazo wana wa Israeli katika safari yao kwenda Sinai, ni muhimu kuzingatia kwamba Waisraeli hawakuondoka Misri bila maandalizi. Kutoka 13:18 inatueleza bayana kwamba “wakiwa na silaha la kivita.” Katika mwangaza wa wazo la vita, sehemu hii yote imejawa na mapigano dhidi ya mataifa mengine na mahitaji ya maji na chakula kwa jeshi la Israeli.

Safari ya wana wa Israeli kivita inagawanyika katika sehemu kuu nne. Sehemu ya kwanza inahusika na uthibitisho wa mamlaka ya Musa katika bahari katika 13:17–15:21. Katika Kutoka 14:31, baada ya wana wa Israeli kuvuka bahari katika nchi kavu, tunasoma uthibitisho huu wa Musa:

Ndipo hao watu wakamcha Bwana, wakamwamini Bwana, na Musa mtumishi wake (Kutoka 14:31).

Mstari huu unawasilisha kwa nguvu mawazo makuu ya kipengele hiki. Jeshi la Israeli “walimcha Mungu na wakamwamini.” Na pia wakamwamini “Musa mtumishi wake.” Bila shaka, ujumbe ulikuwa dhahiri kwa wasomaji wa kwanza wa Kutoka. Wao pia walipaswa kumtumaini Mungu na Musa wakati wao. Baada ya hili, jeshi la Israeli lilielekea kwenye jangwa la Shuri katika 15:22-27. Katika jangwa la Shuri watu walipinga mamlaka ya Musa kwa kumnung’unikia Musa kwa sababu maji aliyokuwa ameyapata yalikuwa hayanyweki. Hivyo, Mungu alimwinua Musa kuwa kiongozi wa Israeli kwa kumpatia kipande cha mti kilichoyatibu maji.

Katika kipengele cha tatu, wana wa Israeli walifika katika jangwa la Sini katika sura ya 16:1-36. Katika jangwa la Sini, wana wa Israeli walikataa uongozi wa Musa kwa kuwanung’unikia Musa na Haruni. Lakini mara hii, katika mstari wa 7, Musa alisisitiza kwamba walikuwa wakimnung’unikia Mungu. Na Mungu alimthibitisha Musa kwa kuwapatia Waisraeli kware kwa ajili ya chakula na kwa kuwapatia mana kila mara.

**Mungu anathibitisha mamlaka ya Musa kwa kuwapatia watu mahitaji yao jangwani. Ingawa wanamnung’unikia Musa na Bwana, Mungu kwa neema anawapatia maji kutoka mwambani, anawapatia mana kutoka mbinguni, na hayo yote siyo tu kwa sababu ya upendo wa baba kwao, lakini pia kuthibitisha kwamba Musa ndiye hasa aliyekuwa amemtuma... Sisi Wakristo mara nyingi hatufikirii kumwamini mtu, lakini hapa kuna jambo ambalo watu wamehimizwa kumwamini, si Bwana pekee, lakini kumwamini Musa pia kama chombo na wakala wa Mungu katika hili. Tuliliona hilo nyuma ya Bahari ya Shamu pia, Mungu alipopata Ushindi wake mkuu juu ya majeshi ya Misri, walipovuka baharini. Kule upande wa mbali wa bahari, inasemwa kwamba watu walifurahia na kumsifu Mungu, na kuweka Imani yao kwa Mungu na kwa Musa.**

— **Prof. Thomas Egger**

Sehemu ya nne na ya mwisho ambayo wana wa Israeli walisafiri ilikuwa Refidimu katika Kutoka 17:1–18:27. Kipengele hiki kirefu kinagawanyika katika visa vitatu. Kwanza, katika Kutoka 17:1-7, watu walimjaribu Mungu walipo waliponung’unikia maji tena. Katika kujibu, Mungu alimwamuru Musa kuwachukua wazee pamoja naye kwenda Mlima Sinai. Kule, Mungu alimwelekeza kuupiga mwamba, na maji yalitoka. Licha ya muujiza huu, hata hivyo, wana wa Israeli walimlalamikia Mungu hata zaidi. Waliasi kwa kutia shaka katika mstari wa 7, “Hivi, Bwana yu kati yetu au siyo?” Visa viwili vinavyofuata vinamalizia sehemu hii.

Sasa, ili kuelewa jinsi visa hivi vinavyojibu swali, tunahitaji kukumbuka kitu ambacho wana wa Israeli walifahamu vyema. Katika Mwanzo 12:3, Mungu alikuwa amemwahidi Ibrahimu kuwa atawabariki wote wenye kuwabariki Waisraeli na kuwalaani wote waliowalaani. Kwa hiyo sambamba na ahadi hii, katika Kutoka 17:8-16, Waamaleki walipowashambulia wana wa Israeli, Mungu aliwashinda na kuwalaani Waamaleki.

Kisha katika kisa cha mwisho cha sehemu hii, katika sura ya 18:1-27, Yethro alikuja kwa Musa kwa amani. Kwa kuwa Yethro aliwabariki wana wa Israeli, Yethro alibarikiwa na Mungu. Matukio haya mawili yalithibitisha pasipo shaka yoyote kwamba Mungu alikuwa miongoni mwa wana wa Israeli kama vile alivyokuwa amemwahidi Abrahamu. Kadiri jeshi la wana wa Israeli lilivyomfuata Musa, walipokea ulinzi wa uwepo wa Mungu wenye nguvu.

Hadi hapa, tumeshaona jinsi muundo na maudhui ya kitabu cha Kutoka yanavyoshughulika na mamlaka ya Musa kwa kuangazia ukombozi wa Musa na wana wa Israeli kutoka Misri hadi mlima Sinai. Sasa inatupasa turejee kwenye nusu ya pili ya kitabu katika Kutoka 19:1-40:38. Sura hizi zinadhihirisha mamlaka ya Musa kwa kugeukia maandalizi ya Musa na wana wa Israeli kwenda Kanaani katika Mlima Sinai.

Maandalizi Kwa Ajili ya Kanaani

Wanafunzi wengi wa Biblia wanafahamu kile kilichomtokea Musa na wana wa Israeli walipokuwa wamepiga kambi chini ya mlima Sinai, jinsi Mungu alivyowapatia sheria yake na maskani yake. Lakini kitabu cha Kutoka kinatueleza mambo machache tu kati ya yale yaliyotokea pale. Tunafahamu hivi kwa kuwa kitabu cha Mambo ya Walawi kinatuambia mambo mengine mengi ambayo yalitokea wakati ule. Kwa sababu hii, tunatambua kwamba sura hizi zilichuja sana mambo gani yaandikwe. Zilisanifiwa kutilia mkazo mitazamo fulani juu ya matukio haya. Na kama tutakavyoona, zinalenga hususan jinsi Mungu alivyoonesha mamlaka ya Musa juu ya wana wa Israeli katika Mlima Sinai.

Maandalizi ya Musa na wana wa Israeli kwenda Kanaani yanagawanyika katika sehemu kuu mbili. Sehemu ya kwanza inaonekana katika Kutoka 19:1-24:11na inahusika na mamlaka ya Musa na agano la Israeli. Sehemu ya pili, katika sura ya 24:12-40:38, inasisitiza mamlaka ya Musa na maskani ya Israeli. Acha tutazame agano la Israeli.

Agano la Israeli

Sasa, habari ya agano la Israeli inajibu swali muhimu kwa wasomaji wa asili wa kitabu cha Kutoka: Kwa nini kizazi cha pili cha kutoka kitii agano la sheria ambalo watangulizi wao walilipokea kutoka kwa Musa katika Mlima Sinai? Kwa nini wasingefuata njia nyingine?

Sura zilizojikita kwenye agano la Israeli zinajibu swali hili katika hatua nne. Kwanza, katika Kutoka 19:1 hadi mwanzo wa mstari wa 8, tunaona mwanzo wa agano la Israeli na Mungu.

***Mwanzo wa Agano (19:1-8a).*** Mistari hii inatoa masharti ya msingi ya agano la Musa: Mungu alikuwa amewaonesha wana wa Israeli ukarimu; alitaka uaminifu kutoka kwao; wangelibarikiwa ikiwa wangelimtii yeye. Kutoka 19:8 inahitimisha kisa hiki kwa mwitikio wenye shauku na kauli moja ya wana wa Israeli: “Hayo yote aliyoyasema Bwana tutayatenda.” Na bila shaka, wazo lilikuwa wazi; hadhira ya kizazi cha pili cha Kutoka inapaswa kuwaiga watangulizi wao. Inawapasa kujitia kwa dhati tena kwenye agano la Mungu kupitia Musa wakiwa na shauku kama ile.

***Imani ya Waisraeli kwa Musa (19:8b–20:20).*** Hatua ya pili ya mamlaka ya Musa na agano la Israeli inalenga juu ya Imani ya Israeli kwa Musa kama mpatanishi wa agano la Mungu. Inaanzia katika Kutoka sura ya 19 katika nusu ya pili ya mstari wa 8 na kwenda hadi 20:20. Utakumbuka kwamba katika Kutoka 19:9, Mungu alimpa Musa ahadi hii:

Mimi naja kwako katika wingu zito ili watu hawa wasikie nitakaposema nawe, nao wapate kukuamini wewe nawe hata milele (Kutoka 19:9).

Zingatia hapa kwamba, Mungu alisema atakuja katika Mlima Sinai na kuzungumza na Musa ili kwamba “watu…(wapate) kumwamini (Musa) milele.” Kisha matukio yanayofuata yanafafanua jinsi Mungu alivyotimiza ahadi hii.

Sehemu kuu ya hatua hii ina milolongo miwili sambamba ya maelekezo, utii wa Musa, na mwonekano wa Mungu katika umbo. Mlolongo wa kwanza unaonekana katika 19:10-19 ambapo Mungu alimwagiza Musa kuwaandaa wana wa Israeli kukutana na Mungu. Musa aliyatii maelekezo ya Mungu, na matokeo yake yalikuwa kujitokeza kwa Mungu katika mwili katika Mlima Sinai, udhihirisho wa uwepo wa Mungu kwa utukufu, kuonekana na kusikika. Kisha, tunasoma mlolongo wa pili katika Kutoka 19:20-25. Mungu alimwagiza Musa kwa mara nyingine tena kuwaandaa watu, na Musa alitii. Matokeo yake, katika 20:1-17, simulizi inarejea katika udhihirisho wa Mungu katika Mlima Sinai ambapo Mungu alisema Amri Kumi ili wana wa Israeli wote wasikie.

Katika kuleta uwiano na ahadi ya Mungu katika kipengele cha ufunguzi wa sehemu hii, Kutoka 20:18-20 inaeleza kwamba ahadi ya Mungu kwa Musa ilitimizwa. Mistari hii inaeleza vile ambavyo baada ya kusikia sauti ya Mungu kutoka mlimani, wana wa Israeli waliogopa sana kiasi kwamba walimwomba Mungu aache kuzungumza nao moja kwa moja. Walimsihi Musa azungumze nao kwa niaba ya Mungu. Maana ya ombi hili inaeleweka vya kutosha kwa kizazi cha pili. Watangulizi wao walimwendea Musa kama mpatanishi wa agano la Mungu la sheria na walipaswa kufanya hivyo pia.

***Agano la Musa la Sheria (20:21–23:33).*** Hatua ya tatu katika sehemu hii juu ya mamlaka ya Musa na agano la Israeli inapatikana katika Kutoka 20:21-23:33. Sura hizi zinawasilisha yaliyomo katika agano la Musa la sheria. Hatua hii yote inathibitisha mamlaka ya Musa kwa kuonesha kwamba Mungu mwenyewe alimwamuru Musa kuwapatia sheria wana wa Israeli.

Hatua hii inatambulishwa katika 20:21-26. Hapa, Mungu alimwagiza Musa kuwaambia Waisraeli sheria zake za ibada, maelekezo juu ya sanamu na madhabahu. Mistari hii kwa kiasi kikubwa inafafanua amri mbili za kwanza katika Amri Kumi. Kufuatia hili, Mungu alimwagiza Musa kuwaambia wana wa Israeli yaliyomo katika Kitabu cha Agano katika 21:1-23:33.

Ili kuelewa jinsi Kitabu cha Agano kilipaswa kufanyakazi katika Israeli, ni muhimu kutambua kwamba katika Kutoka 21:1, Mungu alikielezea Kitabu cha Agano namna hii:

Basi hukumu utakazoziweka mbele ya watu ni hizi (Kutoka 21:1).

Neno la Kiebrania hapa lililofasiriwa “hukumu” ni םיטפְּשׁמּה (hammishpatim). Neno hili linavidokezo vya “kisheria,” au kile tunachoweza kuita “sheria ya kesi desturi.” Sifa hii ya Kitabu cha Agano inatupatia maelekezo bayana ya agano la Mungu la sheria lenye pande mbili kupitia Musa. Kwa umuhimu wake, Amri Kumi zilifanyakazi kama sheria za bunge, au kanuni za jumla za kisheria za Israeli. Na kitabu cha Agano kilitoa vigezo vya kisheria katika mada anuwai pana ambavyo waamuzi wa Israeli walipaswa kuvifuata. Vingi katika vigezo hivi vinafanana na aina za sheria katika mkusanyiko wa Sheria za Hammurabi na sheria zingine za Mashariki ya Karibu ya kale. Sheria hizi na Kitabu cha Agano zilitungwa kwa ajili ya waamuzi kuzitumia katika mahakama za nchi zao.

**Kitabu cha Agano kina milinganyo mingi na sheria zingine tulizo nazo katika Mashariki ya Karibu ya kale tangu karne ya tatu hadi karne ya pili K.K. Inatofautiana kwa maana kwamba iko katika muktadha wa agano. Sheria ya Hammurabi ni mashuhuri zaidi kuliko zote, ni pana zaidi kuliko sheria hizi… Jinsi ambavyo sheria hizi zimetungwa katika mtindo wa “ikiwa-kisha” zikiwa na “kisha” kwa kawaida ikitoa adhabu ya madai kwa tukio mahsusi inafanana sana na jinsi ambavyo sheria zimetungwa katika Kutoka** **21:1 hadi, ninadhani, kufikia 22:16, ninadhani ipo katika, muundo wa “ikiwa kisha,” ambayo imekuwa ikiitwa muundo wa kimjadala, muundo wa sheria ya kesi. Tunapoingia kwenye maelezo halisi ya kina, tofauti kati jumuia ya Israeli ya kale na jumuia ya Babuloni ya kale, tuseme, jiji huru katika Mesopotamia, ni tofauti sana. Jiji huru huko Babuloni, kama vile Babeli, ni jumuia iliyo na matabaka, ina watu huru, wazawa huru, na watu wa kawaida katika ngazi moja, na kisha watumwa. Pia ina uchumi uliotofautiana sana ukiwa na majukumu tofauti ya kiuchumi katika jamii. Kuna jengo kubwa la hekalu lenye nguvu ambalo linahusika katika uchumi wote. Ikulu, ikulu ya kifalme ni kigezo kikubwa katika muundo wa jamii. Na inafanana sana na jamii ya kikabaila, kama tunavyoifikiria katika jamii za kikabaila za enzi za kati (miaka ya 100-1500). Jumuia ya Kiisraeli ni jamii inayopenda usawa zaidi, si katika maana ya ubinafsi wa kisasa, lakini ina msingi wa uchumi wa usawa na mpango ya kikabila wa kumiliki ardhi. Hivyo, hakuna utofautishaji unaofanana, hakuna matabaka ya kijamii yanayofanana na Sheria ya Hammurabi, tuseme hivyo.**

**— Dr. Douglas Gropp**

***Uthibitisho wa Agano (24:1-11).*** Katika hatua ya nne na ya kuhitimisha mamlaka ya Musa na agano la Israeli, Kutoka 24:1-11 inaandika uthibitisho wa agano. Hatua hii ina kamilisha kilichoanza na uanzishwaji wa agano katika Kutoka 19:1 hadi mwanzo wa mstari wa 8. Zingatia kipekee kwamba Kutoka 24:3 na 7 zote zina akisi 19:8 ambapo Waisraeli walirudia kwa pamoja kujitoa kwao kutenda yote aliyoagiza Mungu.

Zaidi ya hili, tukio la mwisho la hatua hii linaeleza jinsi viongozi wa Israeli walivyopanda Mlima Sinai, walivyomwona Mungu, na kula na kunywa kwa mapatano ya ajabu na yeye. Tukio hili la kustaajabisha la amani na patano na Mungu kuondoa kusitasita kokote ambako hadhira ya asili ingeweza kuwa nayo. Wangewezaje kupatana na kuwa na amani na Mungu? Kwa kutambua mamlaka ya kudumu ya agano la Mungu la sheria kupitia Musa nyakati zao.

Sasa kwa kuwa tumeshaona maandalizi ya Musa na wana wa Israeli kwenda Kanaani katika Mlima Sinai kwa kutazama agano la Waisraeli katika 19:1-24:11, inatupasa tugeukie shabaha kuu ya mwisho ya Kutoka. Msisitizo juu ya mamlaka ya Musa na maskani wa Israeli vinaonekana katika Kutoka 24:12-40:38. Sura hizi zinaunga mkono mamlaka ya kudumu ya Musa kwa kulenga jukumu muhimu alilotimiza katika ujenzi wa maskani ya Mungu.

Hema ya Kukutania ya Israeli

Wanafunzi wengi wa Biblia huifikiria maskani ya Israeli kama kanisa la kuabudia, lakini ugunduzi wa hivi karibuni wa akiolojia unapendekeza kuwa, ni zaidi ya hivyo. Ilikuwa desturi katika Misri ya kale kwa Mafarao kwenda vitani na majeshi yao. Walipokwenda, waliishi katika mahema yaliyonakishiwa kwa uangalifu sana, zilikuwa ikulu zinazotembea. Mahema haya ya kifalme yalikuwa na vyumba vya ndani na nje vilivyofunikwa na kuzungukwa na uwanja. Katika mahema haya, majeshi yangetoa heshima kwa mfalme wao na wangepokea maagizo toka kwa mfalme. Katika mwelekeo huu, kitabu cha Kutoka kinaiwasilisha maskani ya Mungu kuwa ni zaidi ya kanisa la kuabudia. Lilikuwa hema lake la kifalme. Na hivyo, ilikuwa ni mahali ambapo jeshi la Israeli walitoa heshima kwa kwa Mungu mfalme wao na mahali ambapo Mungu mfalme wa Israeli alidhihirisha maagizo yake kwa jeshi la Israeli

***Maelekezo ya Hema (24:12–31:18).*** Habari ya mamlaka ya Musa na maskani ya Israeli imegawanyika katika sehemu kuu tatu. Kwanza, Kutoka 24:12–31:18 ina maelekezo ya Mungu kwa Musa kwa ajili ya maskani. Maelekezo ya Mungu juu ya maskani yanaanzia katika Kutoka 24:12-18 na wito wa Mungu kwa Musa kupokea Amri Kumi katika mbao za mawe. Kisha maelekezo mahsusi ya Mungu kwa ajili ya maskani yanaonekana katika 25:1–31:17. Maelekezo haya yanatoa maelezo ya kina ya samani na usanifu wa maskani. Mungu pia aliamuru mwongozo wa watumishi na matendo katika maskani na maelekezo kwa makuhani, mafundi, na watumishi wenye ujuzi. Na alitoa maelekezo ya moja kwa moja kuhusiana na Sabato ya kila juma. Idadi na urefu wa maelezo haya ya kina yanaakisi umuhimu wa kuchunguza itifaki fulani katika hema ya kifalme ya Mungu. Kisha, baada ya sehemu hii kuu ya maelekezo, tunapata mafanikio ya Musa katika kupokea mbao za mawe zenye Amri Kumi katika Kutoka 31:18. Hii ni alama ya hitimisho la maelekezo ya Mungu kuhusu maskani.

Sasa, katika matukio kadhaa katika sehemu hii, Mungu alionesha wazi wazi ukweli kwamba maelekezo haya hayakuwa tu kwa ajili ya Waisraeli katika Mlima Sinai. Yalikuwa pia kwa ajili ya hadhira ya kizazi cha pili cha Kutoka. Katika sehemu kama vile Kutoka 27:21; 28:43; 29:9 na 42; 30:21; na 31:16, Mungu alisema kwa namna tofauti tofauti maneno haya, “ni agano la milele katika vizazi vyao vyote.” Hii ilionesha jinsi ambavyo mitindo mbalimbali ya maagizo yake kuhusiana na maskani ilipaswa kuzingatiwa na vizazi vya mbele. Bila shaka dhana hii kwa hadhira ya kwanza ilikuwa wazi. Walipaswa kushika maelekezo ya Mungu ya maskani kipindi chao pia.

**Kuna milinganyo kadhaa hususan katika teknolojia ya jinsi ambavyo maskani imeunganishwa kama ilivyofafanuliwa katika kitabu cha Kutoka, jinsi inavyoweza kuunganishwa kwa nguzo na miguu na kadhalika na kisha kusambazwa na kubebwa ili ihamishike. Kuna milinganyo katika hilo huko Misri katika vipindi vingi tofauti, lakini mlinganyo wa picha ya Ramses II katika Vita vyake vya Kadeshi katika hekalu la Abu Simbel, ambayo ni ukumbusho wa vita hivi vya Kadeshi, ambavyo anadai kuwa alishinda lakini wasomi wengi hufikiri alibahatika kutoka akiwa salama. Lakini kuna mchoro** **katika ukuta wa Abu Simbel unaoonesha hema lake mwenyewe, hema lake mwenyewe la vita, na lina vipimo sawa kabisa na vile vya** **maskani na aina fulani ya chumba cha ndani cha mraba, ambacho ni lazima kingekuwa chumba cha kiti chake cha enzi, na kisha barabara ya ndefu ukumbi, iliyokuwa urefu wake mara mbili ya chumba cha ndani, na nje yake kuna uwanja wa mstatili, kama vile uwanja wa mstatili kuzunguka maskani. Pia, tunaweza kuona katika mchoro kwamba makundi manne ya jeshi lake yameweka katika pande nne za kambi yake, kama vile ilivyoelezewa katika kitabu cha Hesabu. Maskani imezungukwa kwanza na Walawi na kisha na seti nne za makabila matatu katika pande zote nne.**

**— Dr. Douglas Gropp**

***Kushindwa na Kufanywa Upya (32:1–34:35).*** Baada ya maelekezo ya Mungu kuhusu maskani, Musa alisimulia tena kushindwa kwa Waisraeli na kufanya upya katika kitako cha Mlima Sinai katika Kutoka 32:1–34:35. Sura hizi zinagawanyika katika hatua kuu tatu. Katika 32:1-35, unasoma wana wa Israeli wakivunja agano lao na Mungu kwa kuabudu ndama wa dhahabu katika Mlima Sinai. Sura hizi zinathibitisha mamlaka ya Musa kwa sababu alijifananisha kwa ukaribu kabisa na Waisraeli na kuwapatanisha. Kwa kuhatarisha maisha yake, Musa aliwapatanisha na kupata kibali cha Mungu kwa Waisraeli. Na Mungu hakuliangamiza kabisa taifa hili.

Kisha, hatua ya pili ya sehemu hii katika Kutoka 33:1-23, inageukia kwenye tishio la kukosa uwepo wa Mungu. Baada ya kukubali kutoliangamiza taifa mara moja, Mungu alimwagiza Musa kusonga mbele. Lakini Mungu alitishia kuondoa uwepo wake kwa sababu angeweza kuwaangamiza Waisraeli njiani. Lakini kwa mara nyingine tena, Musa alijihusisha tena na taifa hili, na aliomba na kufanikwa kwa niaba ya Waisraeli, kuondoa tishio na kukosa uwepo wa Mungu.

Hatua ya tatu ya sehemu hii, katika 34:1-35, inahusisha kufanywa upya kwa agano la Mungu na Israeli. Mungu alithibitisha kuwa angekwenda na Waisraeli Kanaani kwa kulifanya upya agano lake. Na sura hii inamwinua Musa kama kiongozi wa Israeli kwa kuarifu ufanisi wa upatanisho wake wakati wa kufanywa upya kwa agano.

***Kukamilika kwa Hema (35:1–40:38).*** Mwisho, sehemu ya mamlaka ya Musa na maskani ya Israeli inatamatika na kukamilika kwa maskani katika Kutoka 35:1–40:38. Sura hizi zinaanza na ukumbusho wa Sabato za kila juma katika 35:1-3. Kisha alimpa Musa kazi ya kujenga na kuendesha maskani katika 35:4–39:43. Kutoka 40:1-33 inaonesha ujenzi kamili wa hema ya kukutania. Maelezo ya kina katika mistari hii yanaonesha jinsi ujenzi wa maskani, hema la Mungu la kifalme la vita, lilivyofuata kikamilifu maelekezo ya Mungu aliyotoa awali. Na sehemu hii inatamatika katika 40:34-38 na baraka za Mungu juu ya Israeli katika kujibu kukamilika kwa maskani.

Tukio hili la mwisho la baraka za Mungu juu ya Israeli zinalenga kwa mara nyingine tena mamlaka ya Musa. Lilihimiza hadhira ya kwanza kumtii Musa kwa kushika itifaki zote za maskani ya Mungu, ili kwamba wao pia waweze kupokea baraka za Mungu. Sikiliza Kutoka 40:36-38, mistari ya mwisho ya kitabu hiki:

Na hapo lile wingi lilipoinuliwa kutoka juu ya maskani, wana wa Israeli wakaenda mbele katika safari zao zote, bali kama lile wingu halikuinuliwa, wakati ule hawakusafiri hata siku ile lilipoinuliwa tena. Kwa maana lile wingu la Bwana lilikuwa juu ya maskani wakati wa mchana, na mlikuwa na moto ndani yake wakati wa usiku, mbele ya macho ya nyumba ya Israeli katika safari zao zote (Kutoka 40:36-38).

Musa alifunga kitabu chake kwa muhtasari huu mtukufu wa safari za wana wa Israeli kwenda Kanaani. Alisema kwamba uwepo wa Mungu ulibaki kwa sababu kizazi cha kwanza kilitii maelekezo ya Musa kuhusu maskani. Hadhira ya kizazi cha pili waliweza kuona uwepo mtukufu wa Mungu kwa macho yao wenyewe. Na ikiwa walitarajia kutunza uwepo wa Mungu kati yao walipokuwa wakienda kuiteka Nchi ya Ahadi, walipaswa kutii maelekezo ya kuhusu maskani, yaani maelekezo ya hema la kifalme la vita la mfalme wao Mungu.

Sasa kwa kuwa tumeshaona mambo muhimu ya utangulizi, muundo na yaliyomo katika Kutoka, inatupasa tugeukie mada yetu kuu ya tatu: mada kuu za kitabu hiki. Ni masuala gani muhimu zaidi katika Kutoka ambayo yaliathiri maisha ya wasomaji wake wa kwanza? Na kwa jinsi gani mada hizi kuu zinapaswa zitumiwe na wafuasi wa Kristo leo?

Mada Kuu

Katika somo hili, tumeonesha jinsi kitabu cha kutoka kilivyoundwa kusisitiza mamlaka ya Musa ya kudumu juu ya Israeli. Pamoja na umuhimu wa mada hii, tunapaswa kukumbuka daima kwamba, siyo mada pekee katika kitabu hiki. Wakati Maandiko haya yakijenga hoja ya mamlaka ya Musa, yanafanya hivi kwa kuweka umakini kwa masuala mengine kadhaa kuhusiana na mada hii mashuhuri na unganishi.

**Kitabu cha Kutoka kwa kweli kinafuma pamoja mada nyingi tofauti kando ya mamlaka ya Musa hivyo tunaweza kufanya muhtasari wake kwa njia nyingi tofauti. Lakini mkakati mmojawapo wenye msaadazaidi katika kufanya muhtasari wa mada kuu za kitabu hiki ni kuchunguza jinsi kitabu hiki kinavyosisitiza ufalme wa Mungu. Sasa, hii ni mada inayotembea katika Biblia yote, na hata hufikia kilele chake katika Agano Jipya, hivyo ni mada ya muhimu kwetu kuitazama katika kitabu hiki. Sasa, wakati mwingine Wakristo wa leo hukosa kipengele hiki cha Kutoka, lakini sote tunajua kwamba kitabu cha Kutoka kinahusika na wakati ambapo Mungu alilifanya taifa la israeli kuwa taifa lake pendwa katika Mlima Sinai, na wakati ambapo aliwaandaa kuwa ufalme katika Nchi ya Ahadi na baadaye, kisha, katika katika ulimwengu wote. Na hivyo, tunaweza kuona msisistizo huu wa ufalme wa Mungu katika kitabu hiki, lakini moja ya njia bora za kuuona ni kutazama jinsi ambavyo kitabu cha Kutoka kinamsema Mungu. Mungu ni mhusika mkuu katika kitabu cha kutoka, na kina mengi ya kusema kumhusu Mungu, lakini kinasisitiza kimsingi kwamba Mungu ni mfalme wa Israeli.**

**— Dr. Richard L. Pratt, Jr.**

Kutoka ni kitabu cha kwanza katika Maandiko kumsema Mungu *bayana* kuwa ni mfalme. Katika Kutoka 5:1-18, baada ya wana wa Israeli kuvuka Bahari ya Shamu katika nchi kavu, Musa na wana wa Israeli walimwimbia Bwana wimbo. Ujumbe wa wimbo unataja uzoefu wa vizazi vya kwanza na pili vya kutoka kwa pamoja. Una lenga juu ya ukombozi wa Israeli wa nyuma kutoka Misri, na pia juu ya mafanikio ya mbele ya Israeli katika kuteka na kuishi Kanaani. Inavutia kuona kwamba maneno ya Musa ya mwisho katika bahari yanagusa vyote, ukombozi wa zamani kutoka Misri na utekaji wa wakati ujao na kuishi Kanaani kwa pamoja chini ya ufalme wa Mungu. Sikiliza Kutoka 15:18 ambapo Musa alionyesha sifa zake kwa Mungu pamoja na maneno haya:

Bwana atatawala milele na milele (Kutoka 15:18).

Kama vile mstari huu unavyoonesha, matendo ya Mungu kwa vizazi vyote vya kutoka yalidhihirisha utukufu wa Mungu kama Mungu mfalme wa Israeli, ambaye “anatawala milele na milele.”

Katika mwangaza huu, itasaidia kupangilia mada kuu za Kutoka kwa kuzingatia njia nne ambazo Kutoka ilisisitiza ufalme wa Mungu nyakati za Musa. Kwanza, tutamtazama Mungu kama mfalme mtunza agano la Israeli katika Kutoka 1:1–4:31. Pili, tutaona jinsi Kutoka inavyotoa umakini maalumu kwa Mungu kama shujaa mshindi wa kifalme wa Israeli katika Kutoka 5:1–18:27. Kisha, tutatazama mada ya Mungu kama mfalme mtoa agano la sheria katika Kutoka 19:1–24:11. Na mwisho, tutachunguza mada ya Mungu kama shujaa wa sasa wa Israeli katika Kutoka 24:12–40:38. Acha tutazame kila moja ya mada hizi, tukianza na Mungu kama mfalme mtunza agano.

Mtunza Agano

Ingawa mada ya Mungu kama mfalme mtunza agano la Israeli inajitokeza katika kitabu chote cha Kutoka, imesisitizwa zaidi katika Kutoka 1:1–4:31. Sura hizi zinasimulia matukio tangu kabla ya kuzaliwa kwa Musa hadi kupanda kwa Musa kuwa kiongozi wa Israeli. Sikiliza kwa mfano Kutoka 2:24 tunaposoma:

Mungu akasikia kuugua kwao (wana wa Israeli), Mungu akakumbuka agano lake alilolifanya na Ibrahimu na Isaka na Yakobo (Kutoka 2:24).

Mstari huu ni wa muhimu kwasababu mbali na angalizo dogo kwamba, Mungu aliwabariki wakunga waliomcha yeye, hii ni mara ya kwanza Kutoka inamtaja Mungu. Hivyo, tangu mwanzo, kitabu cha Kutoka kinamwonesha Mungu kuwa ni mfalme mtunza agano, “aliyekumbuka agano lake.”

Wakati wote Maandiko yanapomtajapo Mungu na maagano yake, yanamlenga bayana kuwa ni Mungu mfalme wa Israeli. Katika nyakati za Biblia, Mungu alifanya maagano na watu kwa njia ambazo zilifanana na jinsi ambavyo wafalme wakuu wa Mashariki ya Karibu ya kale walifanya mapatano na mataifa mengine. Leo, mara nyingi tunayaita mapatano hayo ya kimataifa kuwa ni “mikataba ya mtawala-kibaraka.” Katika mapatano haya, wafalme wakuu zaidi, ama watawala, walianzisha mapatano ya dhati na wafalme wadogo, ama vibaraka, na mataifa yao. Wana wa Israeli walitambua hivyo, kama mtunza agano mwaminifu wa Israeli, Mungu pia alikuwa Mungu mfalme wao. Na alitimiza agano lake na mababa wa Israeli kwa kutenda katika siku za Musa. Hivyo, agano la Mungu na Musa halikuwa kinyume na maagano yake ya awali na mababa wa Israeli. Bali, ilikuwa katika utekelezaji wake. Sikiliza msisitizo huu katika Kutoka 3:14-15 ambapo Mungu alidhirisha jina lake kwa Musa.

MIMI NIKO AMBAYE NIKO. Ndivyo utakavyowaambia wana wa Israeli: “MIMI NIKO amenituma kwenu… Bwana, Mungu wa baba zenu Mungu wa Ibrahimu, Mungu wa Isaka na Mungu wa yakobo amenituma kwenu” (Kutoka 3:14-15).

Ona hapa kwamba Mungu alimwambia Musa kumtambulisha kwa wana wa Israeli huko Misri kwa majina matatu tofauti “MIMI NIKO AMBAYE NIKO,” “MIMI NIKO,” na “Bwana.”

Ili kuelewa jinsi majina haya yanavyohusiana na Mungu kama mfalme mtunza maagano, tunahitaji kuelewa kwamba majina yote matatu yanatokana na kitenzi kimoja cha Kiebrania היָה (*hayah*). Neno hili mara nyingi hufasiriwa aina fulani ya kitenzi “cha kuwa,” kama Kiebrania kinavyoweza kufasiriwa na kifupi chake, “Niko,” au “nitakuwa,” kinahusisha mifumo ya nafsi ya kwanza ya kitenzi. Lakini jina lililofasiriwa “Bwana” linahitaji maelezo zaidi.

Neno “Bwana,” linafasiri kile kinachoitwa tetragramatoni, jina la Mungu la Kiebrania lenye herufi nne ambalo mara nyingi hunakiliwa “*YHWH.*” Ugunduzi wa hivi karibuni wa akiolojia umeonesha kwamba neno hili linapaswa kutamkwa “Yahweh.” Yahweh mara nyingi hufasiriwa “Bwana.” Lakini kihalisia ni mfumo wa nafsi ya tatu kitenzi “*hayah*” na kinaweza kufasiriwa, “yeye ni” au “atakuwa.” Kwa hakika, kufuatia mapatano fulani ya lugha ya Kiebrania, inaweza kumaanisha “kusababisha kuwa” au “atasababisha kuwa.” Kando ya haya, “MIMI NIKO AMBAYE NIKO” linaweza kufasiriwa, “Nina-*sababisha* kuwa ninacho-*sababisha* kuwa.” Na “MIMI NIKO” inaweza kufasiriwa, “Nina-*sababisha* kuwa.”

Tuseme kwamba, uelewa huu ni sahihi, katika mistari hii jina Yahweh, na majina shirikishi, moja kwa moja yanaonesha ukweli kwamba Mungu alikuwa ana *sababisha* ahadi za maagano yake *kuwa*. Kwa maneno mengine, alikuwa akishika ahadi za maagano yake kwa mababa wa Israeli kwa kuzitimiza.

Ni vigumu kuona kwa nini Musa alisisitiza kwamba Mungu alikuwa mwaminifu katika kutimiza ahadi zake za agano. Katika Mwanzo 15:14, Mungu alikuwa ameahidi kukomboa Israeli kutoka katika magumu katika nchi ya ugeni. Hadhira ya Musa ilihitaji kufahamu kwamba Mungu alikuwa anatimiza ahadi yake katika kipindi chao. Walihitaji kuona kwamba kila baraka wakati uliopita, uliopo na ujao ilikuwa ni matokeo ya Mungu mfalme wao akitunza agano lake na baba zao.

Kwa namna nyingi, hiyo ni kweli kwa wafuasi wa Kristo. Mungu hutunza maagano aliyofanya na mababa wa Israeli wakati *wetu* uliopita, uliopo na ujao pia. Aya kama vile Luka 1:68-73 zinatufundisha kwamba utimilifu wa mwisho wa agano la Mungu na Ibrahimu lilianza katika uzinduzi wa ufalme wa Kristo, katika ujio wake wa kwanza. Kwa nyongeza, vifungu kama vile Wagalatia 3:15-18 vinatuambia kwamba katika mwendelezo wa ufalme wa Kristo inatupasa tuendelee kumtegemea Mungu na ahadi zake kwa Ibrahimu. Pia, mistari kama vile Warumi 4:13 inafundisha kwamba, kilele cha ufalme wa Kristo, thawabu ya milele ya utukufu tutakayopokea katika Kristo itakuwa katika kutimizwa kwa ahadi ya Mungu kwa mababa wa Israeli.

Tuko ndani ya Kristo. Kristo ni mrithi wa agano la Ibrahimu. Na Mungu hatashindwa kutunza agano lake na Ibrahimu. Huu na utekelezaji mwingine unaofanana na huu kwa nyakati zetu unatiririka katika kila aya katika kitabu cha Kutoka inayomdhihirisha Mungu kama mfalme wa Israeli anayetunza maagano.

**Kitabu cha kutoka kinaeleza kwamba Mungu ni mwaminifu daima kwa agano lake, kwa sababu hata wana wa Israeli walipoasi dhidi ya Musa na hawakusheshimu kile ambacho Mungu alikuwa amewatendea huko nyuma, Mungu alishika ahadi yake ya kuwakomboa. Mungu asingeweza kukata tamaa kwa sababu ya uasi wao, lakini ilimpasa kutimiza lengo alilokuwa ameliweka la kuwakomboa. Na lengo hili ambalo Mungu ametuwekea sote kutuleta karibu na yeye. Haijalishi ni umbali gani tumetembea mbali na Mungu, Mungu hujaribu na huendelea kutuvuta karibu naye. Haijalishi tumevunjika kiasi gani, hutusogelea karibu ili kwamba atutengeneze na ili kwamba aturejeshe nyumbani. Hivyo, kitabu cha Kutoka, huakisi maisha ambayo Mungu ametuitia. Na yupo kukomboa. Kwa hakika, kitabu cha Kutoka ni kitabu cha ukombozi. Watu wameanguka na wanahitaji kukombolewa, na tunafanya hivyo kila siku. Na Mungu hufanya hivyo. Na amebobea katika kutusogeza karibu na yeye hata tunapokimbia mbali na neema yake**

— **Mch. Dr. Cyprian K. Guchienda**

Kwa kuongezea katika mada kuu ya Mungu kama mfalme wa Israeli anayetunza maagano, inatupasa tuzingatie msisitizo juu ya Mungu kama mfalme wa Israeli shujaa na mshindi katika Kutoka 5:1–18:27.

Mshindi Shujaa

Gunduzi za akiolojia katika himaya za kipindi cha Musa zinaonesha jinsi ilivyokuwa kawaida kwa ufalme wa Mungu na kibinadamu kuhusishwa na ushindi vitani. Hivyo, hata dokezo dogo la Mungu kama shujaa mshindi wa Israeli lilikuwa ishara kwamba alikuwa pia mfalme mshindi wa Israeli.

Tutamtazama Mungu kama mfalme shujaa na mshindi wa Israeli, kwanza, Musa alipokuwa Misri. Kisha tutatazama mada hii wakati Musa na wana wa Israeli alipokuwa wakisafiri kutoka Misri kwenda Sinai. Acha tuanze na Musa akiwa Misri.

Ndani ya Misri

Mada hii inaonekana katika Kutoka yote, lakini tunaweza kuiona hasa wakati wa ukombozi wa Israeli katika 5:1-13:16. Hukumu za miujiza ya Mungu dhidi ya Wamisri haikuthibitisha peke yake mamlaka ya Musa; ilionesha pia ushindi wa Mungu kama mfalme shujaa wa Israeli.

Katika Kutoka 12:12, Mungu alijumuisha umuhimu wa hukumu yake kuu zaidi, hukumu ya pasaka, kwa njia hii:

Maana nitapita kati ya nchi ya Misri usiku huo, nami nitawapiga wazaliwa wa kwanza wote wa mwanadamu na wa mnyama, nami nitafanya hukumu juu ya miungu yote ya Misri. Mimi ndimi Bwana (Kutoka 12:12).

Zingatia kwamba, katika mstari huu Mungu alisema, “Mimi ni Bwana,” au “Mimi Niko [Yahweh].” Hapa tena, Mungu alijitambulisha mwenyewe kama anayekumbuka agano lake kwa kusababisha utimilifu wake. Kama mfalme shujaa wa Israeli, alikuwa anakwenda “kuwaangusha kila mzaliwa wa kwanza [wa] wanadamu na wanyama.” Kwa maneno mengine, alikuwa anakwenda kuwaangamiza Wamisri na jumuia yao kwa sababu walikuwa wamejifanya kuwa maadui zake. Kando ya msisitizo huu wa kibinadamu, Mungu “angeleta hukumu juu ya *miungu* yote ya Misri.” Angeishinda miungu yote ya uongo, pepo wachafu ambao Wamisri waliwaabudu.

Tunaweza kuviona vipengele hivi viwili katika Hukumu za miujiza za Yahweh dhidi ya Farao na Wamisri. Nyingi, ikiwa si zote, kati ya hukumu hizi pia zilileta Ushindi dhidi ya miungu ya uongo ya Misri mmoja au zaidi. Kwa mfano, fimbo ya Haruni ilipogeuka nyoka na kuwameza nyoka wa wachawi wa Farao, haikuwa ushindi dhidi ya Farao pekee. Ulikuwa ushindi dhidi ya nguvu za miungu iliyowakilishwa na kiboko aliyepamba taji ya Farao. Mungu alipogeuza maji ya Mto Naili kuwa damu, alionesha uwezo wake dhidi ya miungu ya Misri ambayo ilikuwa inahusishwa na Mto Naili, vile Hapi, Sepek, waliochukua umbo la mamba, Khnum, na Hatmehyt ambao alama yao ilikuwa samaki. Pigo la vyura lilionesha uweza wa Mungu dhidi ya Hekhet, mungu mke wa Wamisri aliyeonekana kama mwanadamu mwenye kichwa cha chura. Hakuna miungu ya Kimisri iliyothibitishwa kuhusishwa na pigo la chawa. Lakini wanazuoni wametoa mapendekezo kadhaa kama vile Geb, mungu wa ardhi. Pigo hili pia lingeweza kutumika kuwaaibisha makuhani na wachawi wa Misri. Pigo la mainzi zinaweza kuwa lilielekezwa dhidi ya mungu Khepre, ambaye mara nyingi huoneshwa kama mdudu arukaye.

Kifo cha mifugo kilionesha nguvu ya Mungu dhidi ya miungu mbalimbali iliyooneshwa kama mafahali, kama vile, Apis, Buchis, Mnevis, Ptah and Re, na Isis, malikia wa miungu na Hathor mungu mke wa uzuri na upendo. Miungu hii ya kike yote iliwakiishwa na ng’ombe. Pigo la majipu inawezekana lilionesha nguvu ya Mungu dhidi ya Sekhmet na Imhotep, waliokuwa wakihusishwa na magonjwa na uponyaji. Pigo la mvua ya mawe lilidhihirisha nguvu ya Mungu dhidi ya Nut, mungu mke wa anga na Shu aliyeshikilia anga. Nzige walikuwa upinzani dhidi ya Senehem aliyekinga dhidi ya wadudu waharibifu. Hukumu ya giza ilionesha nguvu ya Yahweh dhidi ya mungu mkuu jua Re, au Amon-Re. Pigo la mwisho la kifo cha mzaliwa wa kwanza lilikuwa tusi kwa Min na Isis, miungu iliyohusishwa na uzazi. Kama uhusianishaji huu unavyoonesha, hukumu za miujiza za Mungu huko Misri siyo tu kwamba zilionesha ushindi wake dhidi ya maadui wenye mwili, lakini pia dhidi ya maadui wa kiroho, nguvu za Shetani.

Tumeshaona mada ya Mungu kama mfalme wa Israeli shujaa wakati Musa akiwa Misri. Lakini ushindi wa Mungu dhidi ya wanadamu na maadui wa kiroho unaonekana pia wakati Musa na wana wa Israeli walipokuwa wakielekea Sinai katika Kutoka13:17-18:27.

Safarini

Bila shaka, ukweli kwamba Mungu aliongoza jeshi la Israeli katika magumu njiani wakielekea Mlima Sinai unamdhihirisha kama mfalme shujaa wa Israeli. Lakini huenda njia bora ya kuelezea kipengele hiki cha Kutoka na kurejea tena kwa wimbo wa Musa katika Bahari ya Shamu. Sikiliza Kutoka 15:3-4 alipoimba Musa:

Bwana ni mtu wa vita; Bwana ndilo jina lake. Magari ya Farao na jeshi lake amewatupa baharini (Kutoka 15:3-4).

Hapa Musa anamtambulisha Yahweh kama “shujaa,” na kisha anarudia “[Yahweh] ndilo jina lake.” Uhusianishaji huu wa karibu kati ya jina la Mungu na Mungu kama shujaa uliunda historia ya maneno yanayofahamika sana katika Agano la Kale “Bwana wa majeshi” ama “Yahweh wa majeshi.” Kama jina lake linavyoonesha, Mungu, mfalme shujaa, husababisha vikosi ama majeshi kuwa, na huwashinda maadui wake. Kwa hali hii, alishinda “magari ya Farao na jeshi lake” kwa kuwatupa “baharini.” Kisha, katika Kutoka 15:11, Musa pia alitambua ushindi wa Mungu upande wa kiroho aliposema:

Ee bwana, katika miungu ni nani aliye kama wewe? Ni nani aliye kama wewe mtukufu katika utakatifu, mwenye kuogopwa katika sifa zako, mfanya maajabu? (Kutoka 15:11).

Ushindi wa Mungu haukuonesha nguvu zake dhidi ya majeshi ya wanadamu wa Misri pekee, lakini pia ulionesha ushindi wake juu ya miungu yote ya uongo ya Misri.

**Inamaanisha nini kwamba Mungu ni shujaa mshindi? Katika ulimwengu wa kale kimsingi humaanisha kwamba Mungu ni Bwana wa uumbaji na mfalme wa kweli, na hicho ndicho hasa tunakiona katika Kutoka 15. Katika 15:11 inauliza swali zuri katika sifa hii: “Ni nani aliye kama Bwana?” na jibu ni, hakuna. Hakuna mmoja, na hususan, hakuna miungu ama miungu wake walio kama Mungu. Hivyo hii ni pale tunapozungumzia Mungu kuwa shujaa mshindi, hii ni kauli yenye nguvu katika muktadha ambao kulikuwa na mamia ya miungu mingine iliyokuwa inapigania cheo cha Mungu. Na kimsingi, kile ambacho Biblia inafanya ni kigumu kukielewa. Inauliza swali, “Ni nani aliye kama Bwana?” na jibu ni hakuna, na wazo hapa ni: unaweza kudhani kuna miungu mingine, lakini mwisho wa siku, kuna mmoja tu anayefaa kuitwa Mungu, huya ni Bwana. Na kisha Kutoka** **15 inahitimisha na “Bwana atatawala milele na milele.” Na hiyo ni aina ya shujaa tunayetaka atupiganie.**

**— Dr. Brian D. Russell**

Kitabu cha Kutoka kilisisitiza ushindi wa Yahweh dhidi ya Farao na miungu yake ya uongo ili kuipatia hadhira ya kizazi cha pili tumaini. Mungu alikuwa na uweza wa kuwashinda adui zao wa kimwili na kiroho pia. Walijifunza jinsi ambavyo Mungu aliwapigania watangulizi wao wakati uliopita. Kwa njia hii, walijifunza pia jinsi ambavyo angewapatia ushindi siku za mbele wakishaingia kuiteka Kanaani.

Kwa namna kama hiyo, Wakristo wanapojifunza ushindi mkuu wa Mungu katika Kutoka, tunaweza kutafakari kile ambacho Agano Jipya linafundisha kuhusu ushindi wa Kristo. Katika aya kama vile Mathayo 12:28 na 29, Yohana 12:31, na Wakolosai 2:15, Agano Jipya linafundisha kwamba Kristo alitenda kama Mungu mfalme shujaa wetu alipozindua ufalme wake. Lakini Yesu alipomshinda Shetani na miungu ya uongo ya ulimwengu, pia kwa rehema alitoa msamaha na upatanisho na Mungu kwa wote ambao wangejitoa kwake. Na katika vifungu kama vile 1Wakorintho15:25, Waebrania 1:3 and 1 Petro 3:22, tunajifunza kwamba Yesu ni mfalme shujaa wetu mshindi katika mwendelezo wa ufalme wake. Katika historia yote ya kanisa tunapaswa kuiga mkakati wa Kristo wa kumshinda Shetani na pepo wengine wachafu ulimwenguni. Na tunapaswa kuendelea kutoa msamaha na upatanisho na Mungu kupitia Imani katika Kristo.

Mwisho, katika vifungu kama vile 2 Wathesalonike 1:6 na 7, Waebrania10:27, na 2 Petro 3:7, tunakuta kwamba, katika kilele cha ufalme wake, Kristo atarudi kama Mungu mfalme shujaa kwa mara nyingine tena. Lakini katika kurejea kwake, toleo la Kristo la rehema ya upatanisho litakoma. Wale waliokataa kuja kwa Kristo wataangamizwa kama vile shetani na wafuasi wake hukumu ya milele ya Mungu.

Baada ya kutazama mada kuu za Mungu kama mfalme mtunza agano la Israeli na mfalme shujaa na mshindi, inatupasa tugeukie mada kuu ya tatu katika Kutoka: Mungu kama mfalme mpaji wa agano la sheria la Israeli katika Kutoka19:1-24:11.

Mtoaji wa Sheria ya Agano

Kama tulivyoona hapo awali, mistari hii inatufanya tuwe makini na mamlaka ya Musa na agano la Sheria la Israeli. Katika Mashariki ya Karibu ya kale, watu waliamini kwamba wafalme wanadamu na wafalme miungu walidhihirisha hekima zao kupitia sheria walizotoa. Hivyo, isingeshangaza hadhira ya kwanza ya Kutoka kwamba, Mungu alikuwa mfalme wao mtoa agano la sheria. Lakini, kwetu sisi ili tutambue jinsi Musa alivyosisitiza mada hii, itasaidia kutazama *kwa nini* Mungu alitoa sheria yake katika kitabu cha Kutoka.

Kila desturi kubwa ya Kiprotestanti imezungumzia matumizi matatu makuu ya sheria. Moja, lile ambalo mara nyingi linaitwa “*usus pedagogicus*,” matumizi ya sheria katika kufundisha. Vifungu vya Agano Jipya kama vile Wagalatia 3:23-26, Warumi 3:20, na Warumi 5:20 na 21 vinafundisha kwamba Mungu hutumia sheria kuchochea na kudhihirisha dhambi. Kwa njia hii, wanadamu hupelekwa kwa Kristo ili waokolewe. Pili, Waprotestanti hurejerea kwa kile ambacho wakati mwingine huitwa “*usus civilus*,” matumizi ya sheria kijamii au kisiasa. Katika matumizi haya, sheria huzuia dhambi katika jumuia kwa tishio la adhabu ya Mungu. Lakini, kama vile mitazamo hii ni ya kweli katika mafundisho ya Maandiko kiujumla, kitabu cha Kutoka kinasisitiza kile ambacho kimekuwa kikiitwa “matumizi ya tatu ya sheria.” Hii wakati mwingine hufahamika kama “*usus normativus*,” matumizi ya kawaida, au “*usus didacticus*,” matumizi ya mwongozo. Kwa hali hii, sheria ya Mungu ni desturi ya kawaida, au mwongozo, kwa wale ambao tayari wako chini ya neema yake. Hivyo, katika kitabu cha Kutoka, Mungu alitoa sheria kimsingi kwa ajili ya kuwaongoza watu wake, Waisraeli, kwenda kwenye baraka zake. Mada hii inadhihirika mahali pengi katika Kutoka. Lakini iko wazi katika19:1-24:11, kuanzia na uanzishwaji wa agano la Mungu na Israeli na kuendelea hadi uthibitisho wa agano. Sikiliza Kutoka 19:4 Mungu alipowaambi wana wa Israeli:

Mmeona jinsi nilivyowatendea Wamisri, na jinsi nilivyowachukua ninyi juu ya mbawa za tai nikawaleta ninyi kwangu mimi (Kutoka 19:4).

Hapa tunaona kwamba hata kabla wana wa Israeli hawajapokea sheria, waliokuwa tayari wamepata uzoefu wa neema ya Mungu. Kisha, katika mistari ya 5 na 6, Mungu akarejea kwenye takwa la Israeli kutii sheria na manufaa ya utii. Alisema:

Sasa basi ikiwa mtaitii sauti yangu kweli kweli, na kulishika agano langu hapo ndipo mtakapokuwa tunu kwangu kuliko makabila yote. Maana dunia yote pia ni mali yangu. Nanyi mtakuwa kwangu ufalme wa makuhani, na taifa takatifu (Kutoka 19:5-6).

Baada ya kuwa tayari wameshapokea neema ya Mungu, Israeli wangekuwa “tunu kwake,” “ufalme wa makuhani na taifa takatifu” ikiwa wangetii sheria yake. Iko wazi kwamba sheria za Mungu hazikutolewa ili kwamba Israeli *watumikie kupata* wokovu wao. Sheria ilikuwa zawadi kwa watu wake baada ya kuwa amewaonesha rehema. Mtindo kama huo unajitokeza katika Kutoka 20:1-17. Katika 20:2, Mungu alianzisha Amri Kumi kukiwa na tamko la ukarimu wake kwa Israeli, akisema:

Mimi ni Bwana Mungu wako, niliyekutoa katika nchi ya Misri, katika nyumba ya utumwa (Kutoka 20:2).

Kwa mara nyingine tane, tunaona rehema za Mungu zinatangulia kabla ya sheria zake kwa Israeli. Hakutoa hadi pale alipotoa tamko hili ndipo Mungu aliwapa Israeli Amri Kumi. Na, kama vile baadhi ya Amri Kumi zinaeleza bayana, Waisraeli wangepata baraka kwa kutii sheria.

**Pengine watu wengine hudhania sheria ya Mungu ina minya sana na iko kinyume na neema, lakini tunapotazama jinsi ambavyo Mungu alitoa sheria katika Agano la Kale, tunaweza kuona kwamba lilikuwa jambo la neema kwa Mungu kutoa sheria kwa namna alivyofanya. Tunachokiona ni kwamba Mungu aliwapa watu wake sheria baada ya kuwakomboa kutoka kifungo cha utumwa huko Misri. Alipowaongoza kutoka na kuingilia kati kwa nguvu kwa naiba yao, kisha anawaleta jangwani na kujishusha kwao na kudhihirisha mpango wake wa jinsi ambavyo iliwapaswa kuishi chini ya ubwana na ufalme wa Mungu ambaye ni Mfalme wao mkuu. Na hivyo, sheria haikuwa jambo ambalo Mungu alitaka watu wake washike ili kisha aweze kuwakomboa. Badala yake, sheria ilitolewa baada ya Mungu kuwakomboa kutoka Misri na zinawaonesha watu wake njia iwapasayo kuishi chini ya ubwana wa Mungu kama Mfalme mkuu, na jinsi iwapasavyo kuishi miongoni mwao kama watu waliokombolewa. Na hivyo, kila usomapo kuhusu sheria katika Agano la Kale, imetolewa katika muktadha wa neema ya Mungu ya kujishusha kwa watu wake.**

**— Dr. Brandon D. Crowe**

Mungu pia alionesha mtindo huu wakati wa uthibitisho wa agano. Katika Kutoka 24:1 na 2, aliwakaribisha kwa neema viongozi wa Israeli kuja kwake katika Mlima Sinai. Katika mistari 3-8, watu waliahidi kutii sheria. Na katika mistari 9-11, viongozi wa Israeli walishangilia baraka ya amani na Mungu, na walimwona Mungu kwa uhalisia.

Kwa hadhira ya kwanza, msisitizo huu wa neema na manufaa ya sheria ya Mungu wakati uliopita ilihimiza hitaji lao la kufuata sheria za Mungu katika kipindi chao. Sheria ilikuwa zawadi yao kwa Mungu katika hali zao zilizokuwepo na kwa kipindi kijacho pia. Kando ya haya, kama wafuasi wa Kristo, kila mara tuonapo amri za Mungu kwa Israeli katika kitabu cha Kutoka, tunapaswa kuzitazama kama zawadi za Mungu za baraka na manufaa kwetu ndani ya Kristo.

Sasa, tunajua kwamba katika uzinduzi wa ufalme wake, Yesu na mitume wake na manabii walilipatia kanisa mafunuo mapya ili kutusaidia sisi kutekeleza Sheria ya Mungu katika zama zetu. Lakini vifungu kama vile Mathayo 5:17, Warumi 8:4 na Waebrania 8:10 vinafafanua kuwa Yesu na wafuasi wake hawakupunguza mamlaka ya sheria ya Musa. Na hiyo ni kweli katika mwendelezo wa ufalme. Leo, tusijaribu kutii sheria za Mungu kama vile Kristo bado hajaja. Lakini ni sharti tuzitekeleze leo katika mwangaza wa mafunuo zaidi ya Mungu katika Kristo. Na, kama tujuavyo, Kristo arudipo katika kilele cha ufalme wake, watu watakuwa wametakaswa kikamilifu. Kisha tutatii sheria kamilifu ya Mungu, iliyoandikwa mioyoni mwetu, katika viumbe vipya.

Tumeshatazama mada kuu katika kitabu cha Kutoka kwa kuchunguza Mungu kama mfalme wa Israeli mtunza maagano, kama mfalme shujaa na mshindi, na kama mtoa sheria za agano. Mwisho, tutazame mada ya Mungu kama shujaa wa sasa wa Israeli katika Kutoka 24:12–40:38.

Shujaa wa Sasa

**Kitabu cha Kutoka kinatoa hoja ya kuvutia juu ya ufalme wa Bwana juu ya Israeli. Mara nyingi watu wanapojifunza Agano la Kale, hudhani kwamba mfalme wa kwanza wa Israeli ni Sauli, ni kweli kwamba ni mfalme wa kwanza wa kidunia. Lakini unaposoma Kutoka 19:5 na 6, inazungumzia Israeli kuwa “ufalme wa makuhani.” Huwezi kuwa na ufalme bila mfalme, na hivyo, kweli, mtazamo wa Kutoka 19:5-6 ni kwamba mfalme wa kwanza wa Israeli ni Mungu mwenyewe. Pamoja na kwamba Mungu hakufanyika mwili kupitia Kristo katika Agano la Kale, hujidhihirisha mwenyewe kama mfalme na ufalme wake katika Kristo unaonekana kupitia picha hizi za wingu mchana na nguzo ya moto usiku. Maskani inakuwa alama ya Emanueli, “Mungu pamoja nasi.” Na hivyo, ufalme wa Mungu unaonekana kupitia sura na alama hizi ambazo anawapatia Israeli kupitia hizo anaonesha utawala wake mwenyewe na ufalme kupitia Kristo juu ya Israeli.**

**— Dr. Don Collett**

Tunaona mada ya uwepo wa Mungu wa kifalme kwa uwazi zaidi katika Kutoka 24:12-40:38. Sehemu hii kubwa ya nne ya Kutoka inalenga mamlaka ya Musa na maskani ya Israeli. Sura hizi zinasimulia jinsi Mungu alivyompa Musa maelekezo ya maskani, jinsi Waisraeli walivyoshindwa katika kitako cha Mlima Sinai, na jinsi Musa alivyowaongoza Waisraeli katika ujenzi wa maskani. Kila moja ya matukio haya ilisisitiza uwepo wa Mungu pamoja na watu wake. Katika Kutoka 33:14, Mungu alimhakikishia Musa:

Uso wangu utakwenda pamoja nawe, nami nitakupa raha (Kutoka 33:14).

Maneno “Uso Wangu” katika mstari huu ni fasiri ya nomino ya Kiebrania םיִנפּ (*panim*), neno ambalo hufasiriwa “uso.” Katika vifungu kadhaa katika Kutoka na kwingineko, “uso” wa Mungu humaanisha mara nyingi uwepo wa Mungu maalumu, wenye nguvu, sikivu na mara nyingi unaoonekana na watu wake.

Ingawa Mungu yuko mahali pote, hujitokeza maalumu kwa watu wake kwa namna maalumu katika Biblia yote. Katika sehemu hii ya Kutoka, uwepo wa Mungu ulikaa karibu na ndani ya maskani. Kama tulivyotaja awali katika somo hili, maskani ilikuwa zaidi ya kanisa ama mahali ambapo Waisraeli waliabudu. Waisraeli walimwabudu Mungu katika maskani kwa sababu lilikuwa hema la Mungu la kifalme la vita. Kama vile ilivyokuwa kwa wafalme wanadamu walivyoishi katika mahema ya vita ya kifalme walipoongoza majeshi yao vitani, Mungu aliishi katika maskani yake kuliongoza jeshi la Israeli kwenda kuteka Kanaani.

Sasa, katika Kutoka 32:1-34:35, uwepo wa Mungu na watu wake ulitishiwa vikali. Katika kisa hiki, tunaona kushindwa kwa Israeli kufanya upya agano katika Mlima Sinai. Mungu alipoona kwa mara ya kwanza kwamba wana wa Israeli walikuwa wakiabudu ndama wa dhahabu pale Sinai, alitishia kuliangamiza taifa lote isipokuwa Musa. Lakini kupitia upatanishi wa Musa, Mungu alitulia na aliwaadhibu wale tu waliokuwa wametenda dhambi. Bado, Mungu alitishia kuondoa uwepo wake kutoka kwa watu wake waliposonga mbele. Lakini wazo la kwenda mbele bila uwepo wa Mungu mfalme halifikiriki. Sikiliza Kutoka 33:15-16 ambapo Musa alimwambia Mungu:

Uso wako usipokwenda pamoja nami, usituchukue kutoka hapa. Kwa maana itajulikanaje kuwa nimepata neema mbele zako, mimi na watu wako? Siyo kwa sababu unakwenda pamoja nasi, hata mimi na watu wako tutengwe na watu wote walio juu ya uso wa nchi (Kutoka 33:15-16)?

Zingatia kwamba, Musa alimwomba Mungu asiwatangulize Israeli “ikiwa uwepo wake hautakwenda pamoja nao.” Alitafuta uthibitisho tena kwamba yote yalikuwa sawa kati yao. Na alimwomba Mungu kutoondoa kwao kilichowatofautisha “na watu wengine juu ya uso wa nchi,” kwa jina, uwepo wa Mungu pamoja nao. Katika Kutoka 33:17, Mungu alijibu kwa njia hii:

Nitafanya na neno hilo ulilonena, kwa maana umepata neema mbele zangu, nami nakujua jina lako (Kutoka 33:17).

Haishangazi tena kwamba Kutoka 40:38, ambao ni mstari wa mwisho wa kitabu, unasisistiza uwepo wa Mungu pamoja na Israeli katika maskani yake:

Kwa maana lile wingu la Bwana lilikuwa juu ya maskani wakati wa mchana, na mlikuwa na moto ndani yake wakati wa usiku, mbele ya macho ya nyumba ya Israeli katika safari zao zote (Kutoka 40:38).

**Mungu yupo pamoja na watu wake. Alikuwa pamoja na Musa katika kijiti. Alikuwa pamoja na watu wake na nguzo hii ya moto na wingu hili, akiwaongoza usiku kwa moto na wingu wakati wa mchana. kisha tunapokwenda kwenye sura za mwisho za kitabu hiki, sehemu za kitabu ambazo mara nyingi hupuuzwa, Mungu huzipa hema, maskani. Na katika hii hema ya maskani aliwapa Sanduku la Agano, ambapo uwepo wa Mungu upo kwa ishara. Na kitu ninachokipenda kuhusu hili ni kwamba tunaona kwamba Mungu ni Mungu anayetaka kuwa na watu wake, ambacho, kwangu, ni ishara njema ya kile tunachokiona katika Yohana 1, inaposema:** **Naye Neno alifanyika mwili alifanya maskani na watu wake (Yohana** **1:14, tafsiri ya moja kwa moja).** **Mungu katika Agano la Kale anataka kuwa na watu wake, na mwishowe Mungu alimtuma Mwanawe Yesu kuwa na watu wake katika Agano Jipya.**

**— Dr. David T. Lamb**

Agano Jipya linatekeleza mada hii kuu ya uwepo maalumu wa Mungu wa kifalme kwa wafuasi wa Kristo katika hatua zote tatu za Ufalme wa Kristo. Vifungu kama vile Mathayo 18:20 na Yohana 2:19-21 vinaeleza kwamba katika uzinduzi wa ufalme wake, Kristo mwenyewe alikuwepo kimuujiza kama uwepo wa Mungu wa kifalme pamoja na watu wake. Kiukweli, Yohana 1:14 inafanya mahusiano bayana kati ya maskani ya Israeli na ujio wa kwanza wa Yesu. Sikiliza mstari huu:

Naye Neno alifanyika mwili, akakaa kwentu; nasi tukauona utukufu wake, utukufu kama wa Mwana pekee atokaye kwa Baba, amejaa neema na kweli (Yohana 1:14).

Maneno “akakaa nasi” yanatokana na neno la Kiyunani σκηνόω (*skénoó*). Septuagint, Agano la Kale la Kiyunani, lilitumia neno hili kwenye neno la Kiebrania ןכָשׁ (*shâ*kan) linaloonekana katika Kutoka kwenye uwepo wa Mungu katika maskani yake. Hivyo, mstari huu unaonesha kwamba umwilisho wa Kristo ulikuwa uwepo wa Mungu na watu wake akiwaongoza kupata ushindi.

Kwa kuongezea, vifungu kama vile Matendo 2:17 na Warumi 5:5 vinafundisha kwamba Yesu alipopanda mbinguni, alimimina Roho wake juu ya wafuasi wa Kristo. Hivyo, katika mwendelezo wote wa ufalme wa Kristo, Roho Mtakatifu hukaa ndani ya kanisa lake. Kama vile Mungu alivyojaza maskani kwa uwepo wake, Roho huwajaza watu wake na uwepo wake maalumu wenye nguvu unaotuthibitishia maongozi ya Mungu na ushindi siku kwa siku.

Bila shaka, vifungu vya Agano Jipya kama vile Ufunuo 21:3 pia vinafundisha kwamba kufanyika mwili kwa Kristo na uwepo wa Roho sasa ni utangulizi wa uwepo wa kustaajabisha wa ufalme wa Mungu katika uumbaji mpya. Kristo atakaporudi katika utimilifu wa ufalme wake, atayafanya yote kuwa mapya. Na uumbaji wote utajazwa na utukufu unaoonekana wa mfalme wetu shujaa wa sasa.

HITIMISHO

Katika somo hili tuliloliita “Muhtasariwa Kitabu cha Kutoka,” tumetazama mambo muhimu ya utangulizi, uandishi, mazingira, maana ya asili, na matumizi ya sasa. Tumechunguza pia muundo wa kitabu cha Kutoka na maudhui yaliyomo kwa kukigawa kitabu katika sehemu kuu mbili. Pia tumetazama mada kuu ikiwemo jinsi ambavyo vipengele kadhaa vya ufalme wa Mungu vimesisitizwa katika kitabu chote.

Kitabu cha Kutoka kilikuwa na umuhimu mkubwa kwa wasomaji wake wa kwanza Waisraeli walipokuwa wamepiga kambi na Musa katika mpaka wa Nchi ya Ahadi. Wana wa Israeli walipotafakari changamoto za kumwishia Mungu katika zama zao, kitabu cha Kutoka kiliwahimiza kuthibitisha tena kujitoa kwao kwa dhati kwa Musa kama kiongozi aliyewekwa wakfu na Mungu kuongoza taifa lao. Kitabu kiliwakumbusha wajibu wa Musa katika ukombozi wao kutoka Misri hadi Mlima Sinai. Na kiliwakumbusha jinsi Mungu alivyokuwa amewaandaa kwa ajili ya Nchi ya Ahadi.

Kwa namna iyo hiyo, kama wafuasi wa Kristo leo, kitabu cha Kutoka kinatuhimiza kuthibitisha uaminifu wetu kwa mamlaka ya Musa. Lakini katika mwangaza wa kile ambacho Mungu ametimiza katika Kristo. Kwa namna ambayo Mungu alitenda kupitia Musa kama kiongozi wa Israeli, kitabu cha Kutoka kinatuonesha jinsi ambavyo Mungu ametenda mengi zaidi kupitia kwa Kristo. Ndani ya Kristo, Mungu ametuokoa milele kutoka katika utumwa wa dhambi na utawala wa Shetani. Na ndani ya Kristo, Mungu ametupatia uwepo wa Roho ya Kristo na maelekezo ya kutuongoza. Na katika mwangaza huu, kitabu cha Kutoka kinatupatia fursa zisizohesabika za kujifunza zaidi na zaidi jinsi ambavyo tunapaswa kumfuata Kristo anapotuongoza katika urithi wa milele tulioahidiwa katika mbingu mpya na nchi mpya.

Wandaaji wa Somo

**Dr. Scott Redd (Mwongozaji)** ni Raisi na Profesa msaidizi wa masomo ya Agano la Kale katika chuo cha Reformed Theological Seminary, Washington D.C. Dkt. Redd alipata M.Div. kutoka Reformed Theological Seminary na M.A. pamoja na Ph.D. kutoka chuo cha The Catholic University of America. Amefundisha katika chuo cha Catholic University of America, Augustine Theological Institute nchini Malta, na International Training Institute katika gofu ya Mediterania. Dkt. Redd amechangia katika machapisho na majarida mbalimbali kama vile *Tabletalk* (Ligonier Ministries), *The Washington Post* na *First Things*. Pamoja na hayo, pia ameandika *Constituent Postponement in Biblical Hebrew Verse* (Society of Biblical Literature, 2014) na *Wholehearted: A* *Biblical Look at the Greatest Commandment and Personal Wealth* (Institute for Faith, Work & Economics, 2016).

**Dr. Robert B. Chisholm, Jr.** ni mwenyekiti wa kitengo na profesa wa Agano la Kale katika chuo cha Dallas Theological Seminary.

**Dr. Don Collett** ni Profesa msaidizi wa masomo ya Agano la Kale katika chuo cha Utumishi Trinity.

**Dr. Brandon D. Crowe** ni Profesa wa masomo ya Agano Jipya katika chuo cha Westminster Theological Seminary.

**Prof. Thomas Egger** ni Profesa msaidizi wa masomo ya Theolojia ya ufafanuzi katika chuo cha Concordia Seminary.

**Dr. Douglas Gropp** alikuwa Profesa wa Agano la Kale na Mkuu msaidizi wa Taaluma katika chuo cha Redeemer Seminary.

**Rev. Dr. Cyprian K. Guchienda** ni Mchungaji kwa mataifa yote katika kanisa la Highland Park Presbyterian Church huko Dallas, TX.

**Dr. Gordon H. Johnston** ni Profesa wa Masomo ya Agano la Kale katika chuo cha Dallas Theological Seminary.

**Dr. David T. Lamb** ni Profesa mshiriki wa masomo ya Agano la Kale katika chuo cha Biblical Theological Seminary.

**Dr. Richard L. Pratt, Jr.** ni Raisi wa taasisi ya Third Millennium Ministries na profesa msaidizi wa masomo ya Agano la Kale katika chuo kikuu cha Reformed d Theological Seminary, kampasi ya Orlando.

**Dr. Brian D. Russell** ni Profesa wa masomo ya Biblia na pia mkuu wa shule ya huduma za Mijini katika chuo kikuu cha Asbury Theological Seminary in Orlando, FL.